Собиқ ҳарбий 26 кишини отиб ташлади. Теракт деб баҳоланмаган ҳодиса тафсилотлариHaqida.net\nHome Dunyo Собиқ ҳарбий 26 кишини отиб ташлади. Теракт деб баҳоланмаган ҳодиса тафсилотлари\nСобиқ ҳарбий 26 кишини отиб ташлади. Теракт деб баҳоланмаган ҳодиса тафсилотлари\nАҚШнинг Техас штатида жойлашган Сазерленд-Спрингс шаҳарчасида маҳаллий вақт билан соат 11:30да қуролланган шахс баптистлар черковига бостириб кирди ва якшанба ибодатига йиғилганларни ўққа тутди. Қотил қора кийимда бўлган, унинг кийимига ўқ ўтказмаслик учун махсус жилет тақилганди. У яримавтомат винтовкадан фойдаланган. Ушбу оммавий қотиллик 26 кишининг умрига зомин бўлди: 23 жасад черков ичидан топилган, яна икки жасад ташқарида эди. Бир киши шифохонага олиб кетилаётганида жон берган. 20 киши жароҳатланган ҳолда шифохонага ётқизилган.\nЖиноятчи черковдан чиққан ва машинасига миниб воқеа жойидан жўнаб кетган. Маҳаллий кишилардан бири унга ўз қуролидан ўқ узиб, жароҳатлаган ва уни таъқиб қилган. Бир қанча вақт ўтганидан кейин қотил қўшни округ ҳудудида, ўз автомобилида жонсиз ҳолда топилди. Полиция унинг ўлими жароҳат туфайли рўй берганми ёки у ўзини ўлдирганми, аниқлик киритмади.\nОАВ полиция маълумотига асосланган ҳолда қотилнинг шахсини маълум қилди: у Техасда яшаб келган, 26 ёшда бўлган Девин Патрик Келлидир. The New York Times нашрининг ёзишича, Келли маълум муддат Америка ҳарбий-ҳаво кучларида хизмат қилган, аммо кейин ишдан ҳайдалиб, ҳарбийларнинг барча имтиёзларидан маҳрум этилган — у ўз рафиқаси ва фарзандига қилган тажовузкорлиги туфайли трибуналга тортилганди. Ишдан ҳайдалишидан олдин Келли 12 ойлик қамоқ жазосига ҳукм қилинганди. CNN маълумотига кўра у Ruger AR-556 қуролини 2016 йилнинг августида Сан-Антониодаги дўкондан харид қилганди. У ҳужжат тўлдириш вақтида қонун билан боғлиқ муаммоси йўқлигини ёзган.\nУнинг жинояти сабаблари ҳамон маълум эмас. У ҳужум қилиш вақтини имкон қадар кўпроқ кишини ўлдиришни мақсад қилган ҳолда танлаган: соат 11да Биринчи баптистлар черковида якшанба ибодати бошланганди. Ҳужум вақтида бинода 30дан ортиқ киши бор эди. Қурбонлар орасида пасторнинг 14 ёшли қизи ва ҳомиладор аёл ҳамда унинг икки ёш фарзанди ҳам бўлган, ҳалок бўлганларнинг ёши 5дан 72 ёшгача эди. Сазерленд-Спрингсдаги оммавий қотиллик АҚШ тарихида черковда содир этилган энг йирик қотилликка айланди.\nАйни вақтда Осиё турнесида бўлган АҚШ президенти Дональд Трамп бу ҳодисани ёвузлик акти деб атади.\nМамлакатнинг собиқ президенти Барак Обама эса бу ҳодисадан кейин АҚШда қурол кўтариб юриш эркинлигини чеклашга чақирди.\nЕТТБ Ўзбекистонда яна 2та лойиҳани молиялаштириши мумкин


ЭРТАГА ЖАҲОН ЧЕМПИОНАТИ БОШЛАНАДИ - Ўзбекистон овози газетаси\nЭРТАГА ЖАҲОН ЧЕМПИОНАТИ БОШЛАНАДИ\nЎзбекистон ифтихори, ФИФА рефериси Равшан ЭРМАТОВ дунё футболига ҳакамлик қилади\nҲамюртимизга ФИФА лайнсменлари Абдуҳамидулло Расулов ҳамда Баҳодир Қўчқоров (Қирғизистон)лар кўмаклашади. 2010 йилда ЖАРда ўтган жаҳон чемпионатида у энг кўп — бешта ўйинни бошқариб, дунё мутахассислари эътирофига сазовор бўлганди.\nШуни алоҳида айтиш керакки, бу галги мундиалда ФИФА жами ўттиз уч нафар бош ҳакамни мусобақага жалб этган. Улардан саккиз нафари эса захира ҳаками сифатида рўйхатдан ўтган. Ҳакамлар орасида энг кўп вакил Европадан таклиф қилинган.\nЯна бир янгилик, навбатдаги мундиалда учрашув реферилари махсус техник мосламалардан фойдаланишади. Жумладан, жаҳон чемпионатида тўп дарвоза чизиғини кесиб ўтган-ўтмаганини аниқловчи тизим оний лаҳзаларда масалага ойдинлик киритиб, бош ҳакамга сигнал беради. Ушбу технология мосламасини ҳар бир стадионга ўрнатиш 200 минг еврони ташкил этди.


Ғалла ўрим-йиғими бошланди » Хоразм вилояти ҳокимлиги\nХоразм вилояти ҳокимлиги » Ўзбек тили » Фаолият » Медиа » Янгиликлар » Ғалла ўрим-йиғими бошланди\nҒалла ўрим-йиғими бошланди\nЯнгибозор туманида ғалла ўрим-йиғимига бағишланган кўргазмали семинар бўлиб ўтди. Семинарда тегишли соҳа мутахассислари, фермерлар иштирок этди.\nТадбирда Хоразм вилояти ҳокими сўзга чиқиб, мамлакатимизда фермер хўжаликларини ҳар томонлама қўллаб-қувватлаш, уларнинг фаолияти учун қулай шарт-шароит яратиш борасида амалга оширилаётган самарали ишлар ҳақида айтиб, ғаллакорларимиз олдида турган вазифаларга тўхтаб ўтди. Шунингдек, семинарда соҳа мутахассислари фермерларга белгиланган вазифаларга алоҳида эътибор қаратди.\nБу йил вилоятдаги 33200 гектар майдонга экилган буғдойни 396 отрядга бириктирилган 396 дона комбайнда ўриб олишни режалаштирмоқда.\nБу каби семинарлар бошқа туманларда ҳам ўтказилади.\nҒалла ўрим-йиғим мавсумини тизимли олиб бориш мақсадида 396 та отряд ташкил этилиб, ушбу отрядларга 553 юк автомашиналари, 622 трактор тиркамалари, ёқилғи ташиш воситалари, шунингдек, ҳар бир отрядга кўчма таъмирлаш устахонлари ҳамда масъул ходимлар бириктирилган.


Улуғбек Раҳматуллаев ва Зиёда Термизда » PopCorn.uz - Шоу Бизнес олами хақиқати\nСана: 10.03.2014 2362\n8-Март куни Термиз аёллари учун ўзгача байрамга айланди. Шу куни аёлларни байрам билан қутлаш, қолаверса, уларнинг дилини шод айлаш учун Термизга шахсан Улуғбек Раҳматуллаев ва Зиёда ташриф буюрдилар.\nНафақат табрик сўзлари билан, балки дилга яқин тароналари билан ҳам аёлларни айём билан қутлашди. Шу куни байрамга таклиф этилган аёллар юқори кайфият билан бирга ажойиб совғаларни ҳам қўлга киритишди.\nҲонандаларнинг навбатма-навбат ижро этган қўшиқлари даврага файз\nкиритиб, аёллар рақсга тушиб чин дилдан байрам нафасини ҳис қилишди. Улуғбек Раҳматуллаев ва Зиёданинг ҳар бир чиқишлари олқишларга сазовор бўлгани уларнинг Сурхондарёда мухлислари талайгина эканлигидан далолат берди.\nАйтиш керакки, 8-март Халқаро хотин қизлар куни муносабати билан юртимизда жуда кўп байрам кечалари ташкил этилди. Жумладан, “Туркистон” саройида ҳам тантанали кеча ўтказилди. Унда ҳам юртимиз ардоғидаги, машҳур санъаткорлар иштирок этишди. Бир сўз билан айтганда, байрам байрамдек муносиб тарзда нишонланди.\nDamir 10 3 2014 16:33\nBizayam hursanmiza chto sanatkorla viloyatdigi muhlislaniyam oylab borib shu shaharladayam kansert dasturlari bilan chiqishvotganidan maladsi rebyata Ziyoda I Ulugbek tak derjat.\nZamira 10 3 2014 17:11\nDa kanechnade shundo ashulachila borishadiyu ula hursan bomidimi boshqa sanatkorlayam qoshilishsin ulaga ..\nSurayyo 11 3 2014 10:35\nМанга асобенна шу юлдузлани пойтахтда ишлари коп босайам бошка шахарлагайам бориб кансерт беришгани йокди йана падаркалайам боган...


Таъзиянома « Ўзбекистон Халқ Ҳаракати\n04 May 2013 - 11:59\nБахтиёр Ҳамраев 1955 йил 12 январда Самарқанд вилояти, Пойариқ туманининг “Фармонқул” қишлоғида таваллуд топди. 1975 йил Тошкентдаги савдо-касбий ўрта билим юртини тугатди. 1977 йилдан бошлаб у бир неча йил Россиянинг Ростов шаҳрида қурилаётган атом машинасозлик заводида ишлаган. 1982-92 йилларда махсус алоқанинг Жиззах вилояти бўлимида фельдъегер [ҳарбийлар ёки ҳукуматнинг муҳим, асосан махфий ҳужжатларини ташувчи курьери] бўлиб ишлади. Бахтиёр Ҳамраев 1989 йилда Ўзбекистон “Бирлик” халқ ҳаракатига биринчилар қаторида аъзо бўлган ва бу ташкилотнинг Жиззах вилоят бўлимини бир неча йиллар раиси ва кейинчалик ҳамраиси бўлди.\nБахтиёр Ҳамраев ЎИҲЖ раҳбарлари орасида энг фаол, инсон ҳуқуқига жонкуяр, инсон ким бўлишидан қатъий назар унга ҳамма вақт ёрдам қўлини чўзадиган ҳуқуқбонлардан бири эди. У қисқа вақт ичида Ўзбекистоннинг кўзга кўринган ҳуқуқбонларидан бирига айланди. Бахтиёр Ҳамраев ЎИҲЖни нафақат Ўзбекистонда, балки чет эллар пойтахтлари – Вена, Дублин, Москва, Алмати, Бишкек шаҳарларида намоён этган. Уни дунё танирди. У ўз иши билан шунга лойиқ эди.\nУзоқ Ирландияда фаолият юргизадиган, инсон ҳуқуқларини ҳимоя қилувчиларни ҳимоя қиладиган “Front Line Defenders” ташкилоти Бахтиёр Ҳамраевни ўзининг 2013 йилда бериладиган йиллик мукофоти топшириладиган олтита номзод қаторига қўшди. Бу номзодлар ўз фаолияти билан дунёга танилган юзта ҳуқуқбон орасидан танланган экан. Шу ташкилотнинг раҳбари Мэри Лолор хонимнинг Бахтиёр Ҳамраевга йўллаган хатидан (Парча):\nҲурматли Бахтиёр Ҳамраев,\nМаълумингизким, Сиз ушбу йилда бериладиган мукофотимизни 40 давлатдан бўлган 100 та номзоднинг олти финалисти сирасига киргансиз. Бу финалистлар ўз соҳаларида кўзга кўринган инсонлар экани назарда тутилганда Ирландия ва Европа Иттифоқи парламентларининг жюрига кирган аъзолари олдида охирги танловга келишдек оғир муаммо турган эди. Узоқ давом этган муҳокамадан кейин жюри “Front Line Defenders”нинг 2013 йил мукофотини Мавританиялик, қулликка барҳам бериш ҳаракатининг фаоли Бирам Даха Абейдга беришга қарор қилди.\nОлтита финалистнинг ҳар бири инсон ҳуқуқларини ҳимоя қилиш ишига ўзларининг буюк ҳиссаларини қўшишганини биз биламиз. Сизларнинг тарихингиз ушбу йилда барча олти финалистнинг мислсиз фаолиятига эътиборни жалб қилиш информацион кампаниясини уюштиришга бизни илҳомлантирди.\nХулоса қилиб айтмоқчиман-ки, жиддий қийинчиликлар олдида таслим бўлмасдан инсон ҳуқуқларини ҳимоя қилишга содиқ қолган Сиз каби инсонлар “Front Line Defenders” ходимлари ҳамда бизнинг тарафдорларимиз учун ғоявий илҳом берувчилардирсиз. Сизлар билан бирга ишлашни биз жуда истаймиз. (Парча тугади).\nЎз фаолияти билан Бахтиёр Ҳамраев шундай юксак баҳога эришди. Бундай баҳога камдан-кам одамлар, иши ва дили пок инсонларгина эришишади. Шундай инсон ЎИҲЖдан чиққани бизни ғурурлантиради.\nБахтиёр Ҳамраевни Ўзбекистондаги мавжуд мустабид сиёсий режим синдира олмади: бу тузум унинг ўзига беҳисоб марта хуруж қилди, уйи атрофига муттасил ўзининг айғоқчиларини қўйиб қўйди, у ўз ватанида бемалол юра олмади, унга ака-ука ва опа-сингилларини қарши қўйишга ҳаракат қилди, ўғлини қамади – бироқ Бахтиёр Ҳамраев таслим бўлмади.\nБиз, Бахтиёр Ҳамраевнинг сафдошлари, бу улуғ инсонни Аллоҳ ўз раҳматига олишини, жаннатига доҳил қилишини, билиб-билмай қилган гуноҳларини кечиришини сўраймиз. Амийн.\nТолиб Ёқубов, ЎИҲЖнинг собиқ раиси;\nМўтабар Тожибоева, “Ўтюраклар Клуби” халқаро ҳуқуқбонлик ташкилоти раҳбари;\nТўлқин Қораев, ЎИҲЖ Қашқадарё вилояти бўлимининг собиқ раиси;\nСаида Қурбонова, ЎИҲЖ Жиззах вилояти, Пахтакор туман бўлимининг раиси;\nМамир Азимов, ЎИҲЖ Жиззах вилояти, Жиззах туман бўлимининг раиси;\nЭгамназар Шайманов, ЎИҲЖ Жиззах вилояти, Дўстлик туман бўлимининг раиси;\nЗиёдулла Раззоқов, Халқаро инсон ҳуқуқлари жамияти Ўзбекистон секцияси Жиззах вилояти бўлимининг раиси;\nМамаражаб Назаров, Ўзбекистон инсон ҳуқуқлари “Эзгулик” жамияти Жиззах вилояти, Зарбдор туман бўлимининг собиқ раиси;\nЎктам Пардаев, Ўзбекистон инсон ҳуқуқлари мустақил ташкилоти Жиззах вилояти бўлимининг раиси.\n4 май, 2013 йил.


Углеводлар ҳақида — У ким, бу нима — QOMUS.INFO\nQOMUS.INFO > У ҳарфи > УГЛЕВОДЛАР\nУГЛЕВОДЛАР (шакарлар, глицидл^ар) — оқсиллар ва ёғлар билан бир қаторда одам, жониворлар ва ўсимликлар организми ҳаёт фаолияти учун зарур бўлган кенг тарқалган органик бирикмалар гуруҳи. Организмда моддалар алмашинуви натижасида ҳосил бўладиган энергия манбаларидан бири. Хоссаларига кўра, оксиальдегидлар ва оксикетонларга яқин туради. Углеводлар асосий қисмининг умумий формуласи CnH2nOn ёки (СпН2О) п бўлиб, моносахаридлардан глюкоза (фруктоза) С6Н|2О6 ёки дисахаридлардан сахароза С12Н22ОМ уларга мисол бўла олади. Ўсимликлар қаттиқ моддаси массасининг 80% га яқини, жониворлар қуруқ массасининг 20% га яқини Углеводларга тўғри келади. Ўсимликлар Углеводларни анорганик моддалар — карбонат ангидрид (СО2) билан сувдан синтез қилади. Тирик организмда Углеводлар биологик жараёнларда энергия манбаи, организм учун бошқа оралиқ ёки охирги метаболитлар синтезида хом ашё ролини уйнайди. Ҳоз. таркибида углерод, водород ва кислороддан ташкари азот, олтингугурт ёки фосфор булган бирикмалар ҳам Углеводлар қаторига киритилади.\nУглеводлар 2 катта гуруҳга: моносахаридлар ва полисахаридларга бўлинади. Полисахаридлар эса шакарсимон (олигополисахаридлар) — дисахаридлар (биозалар), трисахаридлар, тетрасахаридлар ва ношакарсимон полисахаридлардан иборат. Улар оддий Углеводлар (моносахаридлар ёки монозалар) ва мураккаб Углеводлар (полисахаридлар ёки полиозалар) деб ҳам аталади.\nМоно ва олигосахаридлар — мол. м. унча юқори бўлмаган сувда яхши эрийдиган моддалар. Ношакарсимон Углеводларнинг мол. м. юкрри, эритмалари фақат коллоид ҳолида мавжуд бўлади. Ношакарсимон Углеводлар (крахмал, ҳужайра) катта миқдордаги монозалар молекуласидан тузилган.\nМонозалар тузилиши қатор реакциялар ёрдамида аникланган, глюкоза водород йодид HI билан кайтарилганда 2йодгексан ҳосил қилиши, енгил шароитларда глюкоза оксидланганда глюкон кислотага айланиши, ацилланганда ва алкилланганда 5 та гидроксил гуруҳи мавжуд бўлиши инобатга олинади. Фруктозада глюкозадаги альдегид гуруҳи ўрнида кетоза гуруҳи бўлади. Оддий Углеводларга тааллукли моносахаридлар сувда яхши эрийдиган оптик фаол кристалл моддалар булиб, аксарияти ширин. Қайтарувчилик хоссасига эга. Кўп атомли альдегид ва кетоноспиртлар (кўпинча ички циклик яримацетал шаклда) ҳисобланади. Буларга мансуб олигосахаридлар эса гликозид боги билан боғланган 2—10 моносахариддан иборат. Дисахаридларга кирадиган сахароза, трегалоза, лактоза табиатда кенг таркалган. Олигосахаридларнинг кўп сонли гликозидлари (физиологик фаол моддалар) тиббиётда қўлланади.\nПолисахаридлар чизиқсимон ёки тармокланган юқори молекулали бирикмалар бўлиб, улар молекулалари гликозид боги билан богланган моносахаридлардан ташкил топган. Улар захира ҳолдаги Углеводлар — крахмал, инулин, гликоген, гемицеллюлозалардир. Углеводлар маълум ўсимликлардагина кўп тупланади. Мас, лавлагида сахароза, қўзиқоринларда маннит, картошкада крахмал, пахтада целлюлоза кўп булади. Углеводлар органик кислоталар, кўп атомли феноллар, ошловчи моддалар, антоцианлар, аминокислоталар, ёғлар, оқсил ва б. га айланади. Углеводлар ҳайвонлар организми қуруқ массасининг 2% ини ташкил этади. Углеводларнинг 1 г 4,1 ккал энергия бериб, асосан, усимликлардан олинади. Бундай энергия анаэроб, яъни гликолиз ва аэроб йўл билан ҳайвон организмида сарфланади. Нафас олишда тахм. 30 баравар кўп энергия ажралади. Гликолиз жараёнида ҳосил бўлган сут кислотанинг бир қисми оксидланади, қолган қисми эса энергия ажралиши ҳисобига гликогенга синтезланади.\nУглеводлардан организм учун зарур бўлган глюкоза, фруктоза, аскорбин кислота, антибиотиклар, юрак гликозидлари ва б. олинади.\nУглеводлар саноат ва халқ хўжалиги, фармацевтика ва тиббиёт, озиқ-овқат саноати ва б. соҳалар учун хам муҳим хом ашё манбаидир. Бижгиш маҳсулотлари, унлаб хил кислоталар, доридармонлар, тўқимачилик саноатининг асосий хом ашёлари — целлюлоза, қоғоз, толалар, пластмассалар ҳам Углеводлардан фойдаланиб тайёрланади. Портловчи моддалар, кинотасмалар, пергамент, гуммиарабик ва б. ҳам шулар жумласига киради.


Бишкекда коррупцияга қарши норозилик акцияси бўлиб ўтди\n23 октябр 2020, Тошкент вақти: 13:20\nҚирғизистон пойтахти Бишкек шаҳрининг бош майдонида расмийлардан коррупцияга қарши кураш бўйича амалий чоралар кўриш ва оммавий ахборот воситаларига босимни тўхтатиш талаби билан тинч намойиш бўлиб ўтди.\nАкция ташкилотчилари божхонадаги коррупцияга оид журналистик суриштирувга муносабат билдирмагани учун бош прокурор Ўткурбек Жамшитовни истеъфога чиқариш талаби билан мамлакат президенти номига имзо тўплаганлар.\nАкция иштирокчилари коррупцияга қарши кураш бўйича амалий чоралар кўришни ҳамда сўз эркинлигига нисбатан босим тўхтатилишини талаб қилаётганларини маълум қилганлар. Улар қўлларида ўз талаблари ёзилган транспарантларни кўтариб олганлар.\n#Reакция номини олган илк акция 25 ноябрь куни бўлиб ўтганди. Фаоллар ўшанда расмийлар олдига 5 та талаб қўйгандилар. Талаблар орасида ҳуқуқ-тартибот идоралари раҳбарларини истеъфога чиқариш ҳамда божхонадаги коррупция схемаларига алоқадор шахсларнинг барчасини жавобгарликка тортиш кабилар бор эди.


10:28 27.12.2020 (Янгиланган 10:29 27.12.2020)\nЎзбекистонда сўнгги икки ҳафта ичида яна бир бемор коронавирусдан вафот этди. Ҳозирда коронавирусдан касалланганларнинг 98 фоизи тузалиб кетишга муваффақ бўлган.\nТОШКЕНТ, 27 дек — Sputnik. 2020 йил 26 декабрь ҳолатига кўра, Ўзбекистонда коронавирус билан касалланганлар сони 76 751 (+85) нафарни ташкил этмоқда. Бу ҳақда Соғлиқни сақлаш вазирлиги хабар қилмоқда.\nЎзбекистонда Янги йил арафасида қатъий карантин жорий этиладими?\nЯнги касалланганларнинг 1 нафари Қорақалпоғистон Республикасида, 2 нафари Андижон вилоятида, 2 нафари Жиззах вилоятида, 5 нафари Қашқадарё вилоятида, 3 нафари Наманган вилоятида, 11 нафари Тошкент вилоятида, 61 нафари Тошкент шаҳрида коронавирусга чалинган беморлар билан мулоқотда бўлганлиги сабабли намуна олинган фуқаролар орасида аниқланган.\nШунингдек, 1 нафар коронавирусга чалинган бемор вафот этиб, қурбонлар сони 613 нафарга этди. Қайд этиш жоизки, мамлакатда коронавируснинг сўнгги қурбони 11 декабрь куни қайд этилган эди.\nТошкентда коронавирусга қарши курашганларга давлат мукофотлари топширилди\nМамлакатдан касаллликдан соғайганларнинг жами 74291 (+198) нафарга етди ва соғайиш кўрсаткичи 98 фоизни ташкил қилмоқда.\nАйни пайтда тиббиёт муассасаларида даволанаётган 1847 нафар бемордан 168 нафари оғир, 32 нафари эса ўта оғир аҳволда.\nЎзбекистон, коронавирус пандемияси, коронавирус, Ўзбекистон янгиликлари


ҚЎҚОНДА ДАВЛАТ ХИЗМАТЛАРИ МАРКАЗИ БИНОСИ ФОЙДАЛАНИШГА ТОПШИРИЛДИ\nҚўқон шаҳридазамонавий Давлат хизматлари маркази давлат-хусусий шериклиги асосида барпо этилиб, фойдаланишга топширилди.Бу ҳақда Адлия вазирлиги Жамоатчилик билан алоқалар бўлими хабар берди.\nБино замонавий талабларга мос равишда ташриф буюрувчилар учун барча қулайликларга эга. Бу ерда она ва бола хонаси, ошхона, болалар майдончаси, банк шохобчаси, электрон навбат, ҳордиқ чиқариш учун ҳам шароитлар яратилган.\nМуҳими, давлат-хусусий шериклиги асосида бинонинг барпо этилиши, унда иштирок этган тадбиркорга ҳам талайгина имтиёз ва қулайликларни яратишга хизмат қилди. Жумладан, қарорга мувофиқ, бу соҳада ташаббускор тадбиркорлар ер, мол-мулк, юридик шахсларнинг даромад солиғидан (лойиҳа доирасида) 5 йилга озод этилади. Бундан ташқари, тадбиркорлар 5 йил имтиёзли муддат билан 10 йилга тижорат банкларидан кредит олиш имкониятига эга бўлади.\nМарказ ходимлари аҳолига тезкор, қулай, шаффоф хизматларни ўз вақтида кўрсатишга шай.\nМаьлумот тариқасида, айнан шу марказда фуқароларга 1 июндан бошлаб синов тариқасида жорий этилаётган яна қўшимча 31 турдаги хизматлар кўрсатилади.


Инвестициялар тартибга кўра жалб этилади | NORMA.UZ\nҚҲТБТ порталида Тўғридан-тўғри хорижий инвестицияларни жалб этиш тартиби тўғрисидаги низом лойиҳаси жойлаштирилган.\nинвестиция таклифларини киритиш ва маълумотлар базасини шакллантириш;\nбўлажак инвесторни танлаш;\nэришилган аҳдлашувларни расмийлаштириш;\nинвестиция лойиҳалари амалга оширилаётганини мониторинг қилиш.\nЭслатиб ўтамиз, шу йил январь ойида давлатимиз раҳбари бошчилигида ўтказилган видеоселектор йиғилишида хорижий инвестицияларни жалб этиш бўйича янги, 4 босқичли тизимни жорий этиш ҳақида сўз юритилган эди.


конституциявий суд | Xushnudbek.uz\nTag Archives: конституциявий суд\n29.10.2014\tФикр билдиринг\nЎзбекистон матбуот ва ахборот агентлигининг “Ўзбекистон” нашриёт-матбаа ижодий уйи томонидан Ўзбекистон Республикаси Конституциясининг янги расмий нашри босилиб чиқарилди. Бу ҳақида Ўзбекистон Республикаси Конституциявий судининг матбуот хизмати хабар бермоқда. Нашр қаттиқ муқовада ўзбек, рус ва инглиз тилларида тайёрланган. Шунингдек, Конституциянинг электрон вариантини Lex.uz – Ўзбекистон Республикаси Қонун ҳужжатлари маълумотлари миллий базасидан олишингиз мумкин. Қуйидаги ҳавола орқали эса, бугунги кунгача Конституциямизга киритилган барча ўзгартиришлар билан танишиш имконига эгасиз. Эслатиб ўтаман, 2014 йил 16 апрель куни “Ўзбекистон Республикаси Конституциясининг айрим моддаларига ўзгартиш ва ...\tБатафсил »


Флуимуцил® | medu.uz - Дорилар ҳақида маълумотлар ўзбек тилида\nHome Йўриқномалар Флуимуцил®\nПрепаратнинг савдо номи: Флуимуцил®\nТаъсир этувчи модда (МНН): ацетилцистеин\nфаол мадда: 600 мг ацетилцистеин;\nёрдамчи моддалар: 680 мг лимон кислотаси, 500 мг натрий гидрокарбонати, 20 мг аспартам, 100 мг лимон ароматизатори.\nТаърифи: оқ, думалоқ, юзаси ғадир-будир, лимон, бироз олтингугурт ҳидили таблеткалар.\nТаблеткалар сувда эритилганидан кейин олинган препарат эритмаси бироз товланувчи, лимон ароматизаторининг ҳиди ва мазасига эга бўлиши керак.\nФармакотерапевтик гуруҳи: балғам кўчирувчи муколитик восита.\nАТХ коди: R05CD01.\nМуколитик восита, балғамни суюлтиради, унинг ҳажмини оширади, балғам ажралиб чиқишини енгиллаштиради. Таъсири ацетилцистеиннинг эркин сульфгидрил гуруҳларини балғамнинг нордан мукополисахаридларининг ички- ва молекулалараро дисульфид боғларини узиш қобилияти билан боғлиқ, бу мукопротеинларнинг деполимеризациясига ва балғамнинг қовушқоқлигини камайишига олиб келади. Йирингли балғамда фаоллигини сақлайди.\nБокалсимон хужайралар томонидан қовушқоқлиги камроқ сиаломуцинларнинг секрециясини оширади, бронхларнинг шиллиқ қаватининг эпителиал хужайраларига бактерияларнинг адгезиясини пасайтиради. Бронхларнинг мукоз хужайраларини рағбатлантиради, уларнинг секрети фибринни эритади. ЛОР-аъзоларининг яллиғланишли касалликларида ҳосил бўлувчи секретга хам ўхшаш таъсир кўрсатади. Электрофил оксидловчи токсинларни нейтраллаш қобилиятига эга SH-гуруҳи билан боғлиқ бўлган антиоксидант таъсир кўрсатади. Ацетилцистеин хужайраларнинг ичига енгил киради, L-цистеингача ацетилсизланади, ундан хужайра ички глютатион синтезланади. Глютатион – юқори реактив трипептид, эндоген ва экзоген эркин радикалларни ва токсинларни тутиб олувчи кучли антиоксидант, цитопротектор. Ацетилцистеин хужайраларнинг оксидловчи-қайтарилувчи жараёнларида иштирок этувчи хужайра ички глютатионнинг камайиб кетишини олдини олади ва синтезини ошишига ёрдам беради, шундай қилиб зарарли моддаларнинг детоксикациясига ёрдам беради. Парацетамол билан заҳарланишда ацетилцистеиннинг антидоти сифатидаги таъсири шу билан тушунтирилади.\nАльфа1-антитрипсинни (эластазанинг ингибитори), фаол фагоцитларнинг миелопероксидазаси томонидан ишлаб чиқариладиган оксидловчи – HOCI нинг фаолсизлантирувчи таъсиридан ҳимоя қилади. Шунингдек яллиғланишга қарши таъсирга эга (ўпка тўқимасида яллиғланишни ривожланишига жавобгар бўлган эркин радикаллар ва фаол кислород сақловчи моддаларнинг ҳосил бўлишини сусайтириши ҳисобига).\nФлуимуцил перорал қабул қилинганида яхши сўрилади. У дарҳол жигарда цистеингача деацетилланади. Қонда эркин ва плазма оқсиллари билан боғланган ацетилцистеин ва унинг метаболитларининг (цистеин, цистин, диацетилцистеин) ҳаракатдаги мувозанати кузатилади. Жигар орқали «биринчи ўтиш» ни юқори самараси туфайли, ацетилцистеиннинг биокираолишлиги тахминан 10% ни ташкил қилади. Ацетилцистеин хужайралараро бўшлиққа киради, асосан жигарда, буйракда, ўпкада, бронхиал секретда тақсимланади.\nПлазмадаги максимал концентрациясига перорал қабул қилинганидан кейин 1-3 соат ўтгач эришилади ва 15 ммоль/л ни ташкил қилади, плазма оқсиллари билан боғланиши – 50%.\nТ1/2 – тахминан 1 соат, жигар циррозида 8 соатгача ошади. Буйрак орқали нофаол метаболитлари кўринишида (ноорганик сульфатлар, диацетилцистеин) чиқарилади, аҳамиятсиз қисми ичак орқали ўзгармаган холда чиқарилади. Йўлдош тўсиғи орқали ўтади.\nБалғамнинг кўчиб чиқишини бузилиши: бронхит, трахеит, бронхиолит, пневмония, бронхоэктатик касаллик, муковисцидоз, ўпка абсцесси, ўпка эмфиземаси, ларинготрахеит, ўпкаларнинг интерстициал касалликлари, ўпка ателектази (шилимшиқ тиқин билан бронхларнинг бекилиб қолиши оқибатидаги).\nКатарал ва йирингли отит, гайморит, синусит (секретнинг ажралиб чиқишини енгиллашиши).\nПосттравматик ва операциядан кейинги ҳолатларда нафас йўлларидан қовушқоқ секретини йўқотиш.\nИчга. Катталарга: 600 мг 1 вишилловчи таблетка 1/3 стакан сувда эритилади ва кунига бир марта қабул қилинади.\nДаволаш курсининг давомийлигини шахсий баҳолаш керак. Ўткир касалликларда даволаш курсининг давомийлиги 5 кундан 10 кунгачани ташкил қилади; сурункали касалликларни даволашда – бир неча ойгача (шифокорнинг тавсияси бўйича).\nКам ҳолларда кузатилиши мумкин: кўнгил айниши, жиғилдон қайнаши, меъдани тўлиб кетиши ҳисси, қусиш, диарея, тери тошмаси, қичишиш, эшакеми, бурундан қон кетиши, қулоқларда шовқин. Ацетилцистеин қабул қилинганида бронхоспазм, коллапс, стоматит, тромбоцитлар агрегациясини пасайиши ҳоллари таърифланган.\nАцетилцистеинга юқори сезувчанлик, зўрайиш босқичидаги меъда ва ўн икки бармоқ ичак яра касаллиги, 18 ёшгача бўлган болалар, лактация даври.\nЭҳтиёткорлик билан: меъда ва 12 бармоқ ичак яра касаллиги, қизилўнгач веналарининг варикоз кенгайиши, қон тупуриш, ўпкадан қон кетиши, фенилкетонурия, бронхиал астма, буйрак усти безларининг касалликлари, жигар ва/ёки буйрак етишмовчилиги, артериал гипертензия.\nАцетилцистеинни йўталга қарши воситалар билан бирга қўллаш йўтал рефлексини сусайиши туфайли балғамнинг димланишини кучайтириши мумкин.\nТетрациклинлар (доксициклиндан ташқари), ампициллин, амфотерицин В каби антибиотиклар билан бир вақтда қўлланганда, уларни ацетилцистеиннинг тиол гуруҳи билан ўзаро таъсири бўлиши мумкин, бу иккала препаратнинг фаоллигини пасайишига олиб келади. Шунинг учун бу препаратларни қабул қилишлар орасида интервал 2 соатдан кам бўлмаслиги керак.\nАцетилцистеин ва нитроглицеринни бир вақтда қабул қилиш, нитроглицериннинг томирларни кенгайтирувчи ва дезагрегант таъсирини кучайишига олиб келиши мумкин.\nАцетилцистеин парацетамолнинг токсик самараларин бартараф қилади.\nБронхиал астмаси ва обструктив бронхити бўлган беморларга ацетилцистеинни эҳтиёткорлик билан, бронхиал ўтказувчанликни мунтазам назорати остида буюриш керак.\nПрепарат аспартам сақлайди, шунинг учун уни фенилкетонурияси бўлган беморларда қўллаш тавсия этилмайди.\nЕнгил олтингугурт ҳидини бўлиши, таъсир этувчи модданинг ўзига хос ҳидидир.\nАцетилцистеинни эритишда шиша идишдан фойдаланиш, металл ва резинали юзалар билан контактдан сақланиш керак.\nПрепаратни ҳомиладорлик ва лактация даврида қўлланиши\nПрепарат ҳомиладорликда фақат, агар она учун тахмин қилинаётган фойда, ҳомила учун потенциал хавфдан юқори бўлганида буюрилади.\nЛактация даврида препаратни буюришнинг зарурати бўлган ҳолда эмизишни тўхтатиш керак.\nАцетилцистеин кунига 500 мг/кг дозада қабул қилинганида дозани ошириб юборилиш белгилари ва сиптомларини чақирмайди.\nВишилловчи таблеткалар 600 мг.\n2 ёки 10 таблеткадан ламинацияланган алюмин фольга [полиамид – алюминий – полиэтилен/полиэтилен – алюминий] контур уяли ўрамда (блистер).\n1 ёки 2 блистердан (10 таблеткадан) ёки 5 ёки 10 блистердан (2 таблеткадан) қўллаш бўйича йўриқномаси билан бирга картон қутига жойланади.


Силикон водийси: юксак технологиялар ватани | www.ziyouz.uz\nБош саҳифа Илм ва фанТехнологияСиликон водийси: юксак технологиялар ватани\nСиликон водийси: юксак технологиялар ватани\nЧоп этилган 21.02.2014 МуаллифZiyouz.uz\nЭлектрон ва компютер техникаси саноати объектлари, таълим ва илмий тадқиқот марказлари тўпланган, юқори малакали мутахассислар, ушбу соҳага катта-катта сармоя сарфлайдиган қўшма корхоналар фаолият юритадиган ҳудудга кириб қолган ҳар қандай инсон ўзини фантастик кино қаҳрамонидек тасаввур этиши шубҳасиз. Бироқ бундай ҳудуднинг борлиги аллақачон ҳақиқатга айланиб улгурган. Бу макон — илм аҳли томонидан Силикон водийси номи билан юритилади.\nАслида юксак даражали технологияларнинг марказлашган заминини Силикон водийси деб аташ аллақачон урфга айланган. Бундай ҳудудларни ташкил этиш тараққиётга интиладиган ҳар бир ҳукуматнинг муҳим масалаларидан. Ҳозирда ўнлаб мамлакатларда шунга ўхшаш технологиялар парки иш юритишига қарамай, олимлар ҳақиқий маънодаги Силикон водийси фақатгина Сан-Францискодан жануброқдаги Санта-Кларада (Калифорния штати) деган фикрда.\nКалифорния иқтисодиётини ўрганиш маркази (Center for the Study of the California Economy) экспертлари берган маълумотларга кўра, айни пайтда бу ерда юқори технологиялар соҳасида фаолият юритадиган дунёнинг энг йирик 20та компанияси, минглаб турли фирма ва ташкилотлар жойлашган. Бир пайтлар қишлоқ хўжалигига мослаштирилган мазкур ҳудуд Сан-Франциско кўрфазидан то Сан-Диэго шаҳарчасигача 40 км. масофага чўзилган. Водийнинг юраги эса Пало-Алтодаги Стенфорд илмий тадқиқотлар университети ҳисобланади. Унда 1940 йилларданоқ электроника соҳасида кўплаб изланишлар олиб борилганди. Электрон ҳисоблаш машиналарининг дастлабки йирик ишлаб чиқариш корхонаси ҳам айнан шу ерда IBM компанияси томонидан 1956 йилда қурилган. Бир сўз билан айтганда, Силикон водийси юқори технологик ишлаб чиқариш (жумладан, радиоэлектроника ва космик кемалар яратиш соҳалари) ва юксак даражадаги ҳаёт тарзининг уйғунлашувини ифода этувчи тушунчадир.\nСиликон водийси (Silicon valley) номини калифорниялик тадбиркор Ралф Верст ўйлаб топган. Муомалага эса атама журналист Дон Хофлер томонидан 1971 йилда киритилган. Ўшанда у «Electronic News» ҳафталик газетасида АҚШнинг Силикон водийси мавзусига бағишланган туркум мақолаларида шу номни қўлланганди. Нега юқори технологиялар ҳудуди Силикон водийси деб номланади, деган саволга ҳам жавоб тайёр. Бу ерда фаолият юритадиган корхоналарда микросхемалар учун ярим ўтказгичлар қисмларини ишлаб чиқаришда асосий материал сифатида кремнийдан фойдаланилади. Кремний эса инглизча «silicon» сўзидан олинган.\nСиликонми ёки кремний?\n«Рақамли техника» атамаларини тўғри изоҳлашни тарғиб этадиган баъзи рус тадқиқотчилари Силикон водийси номи хато эканлигини таъкидлаб, технопаркларни Кремний водийси деб аташни таклиф этишмоқда. Хатога йўл қўйилишининг сабаби инглиз тилидаги иккита: «силиcон» — кремний ҳамда пластик жарроҳликда ишлатиладиган материал «силиcоне» — силикон атамаларининг нотўғри қабул қилинганлигида.\nОлимлар силикон сўзини эшитган айрим кишилар рақамли техника ҳақида гап бораётганлигини англамайдилар, деган фикрдадир. Илмий нуқтаи назардан қараганда номланишга нисбатан қилинган даъволар асослидек. Бироқ Силикон водийси номи юқорида таъкидланганидек, кенг омма орасида танилиб улгурган.\nҲаммаси қандай бошланган эди?\nЎтган асрнинг 30-йилларигача ҳудуд АҚШ Ҳарбий ҳаво кучларига хизмат кўрсатувчи корхоналар билан тўла эди. Кейинчалик унинг катта қисми аэронавтика соҳасидаги чуқур илмий изланишлар олиб бориш мақсадида НАСА томонидан фойдаланилди. Силикон водийсини ташкил этиш ғояси эса қатор омиллар туфайли юзага келди. Даставвал мазкур фикр Стенфорд университети вакиллари томонидан ўртага ташланди ва у одатдагидек моддий манфаатлар асосида келиб чиққанди. Чунки Иккинчи жаҳон урушидан сўнг университет бюджетида маблағ танқислиги сезила бошланди. Шунда университет раҳбарияти келажакдаги такомиллашиш учун сармояни ўзига тегишли бўш 3. 240 гектар ҳудуддан олишга қарор қилади. Бироқ жойни сотиш мумкин эмас эди. Натижада янгича технологик ишланмалар билан шуғулланадиган компанияларга ерни узоқ муддат, аниқроғи 51 йилга ўртача тўлов билан ижарага бериш фикри туғилади. Компаниялар кўплаб янги иш ўринларини ташкил этиши эътиборга олинадиган бўлса, бунда Стенфордни тамомлаган салоҳият эгаларининг бошқа ҳудудларга ишга кетиб қолиши муаммоси ҳам ҳал этиларди. Калифорнияда ёш, истеъдодли тадқиқотчиларни сақлаб қолиш учун махсус моддий кўмак дастурлари ишлаб чиқилган, бизнес юритиш, илмий изланишлар олиб бориш учун яхши шарт-шароитлар яратилган. Шу тариқа, Силикон водийси истеъдодли ва малакали мутахассисларга эга Стенфорд университети атрофида жамлана бошлади. Аста-секин дунёни ижобий томонга ўзгартириш истаги билан ҳудудга келган инсонлар корхона, компанияларга асос солиб, уларни ривожлантирдилар.\nМазкур ишларни амалга оширишда Стенфорд университети профессори Фредерик Терманнинг меҳнати ва хизматлари катта бўлган (ҳозирда уни Силикон водийсининг асосчиси деб тан олишади). 1939 йили Терман ўзининг шогирдлари Вилям Хюлетт ва Девид Паккардни шу ерда қолиб, ўз корхонасини ташкил этишга кўндиради. Оқибатда мазкур ҳудудда информацион технологияларга ихтисослашган, ҳозирда жаҳоннинг етакчи, ўша даврда эса дастлабки Хюлетт-Паккард (Hewlett-Packard Co.) компаниясига асос солинди. Бугун мазкур компанияда 100 мингдан ортиқ ходим фаолият кўрсатади. Университетнинг битирувчилари Ларри Пейж ва Сергей Брин эса дунёдаги йирик қидирув ахборот тизими «Google»нинг яратувчилари бўлишди.\nАйтганча, айнан Фредерик Терман 1946 йили университетга тегишли ерни ижарага бериш таклифини илгари суриб, соҳадаги ўзгаришларнинг янги даврини бошлаб юборди, десак муболаға бўлмайди. Шу аснода юқори технологик Стенфорд тадқиқотчилик маркази ва Стенфорд саноат парки (1951 йил) шаклланди. Аста-секинлик билан ҳудудда ўз ишини ривожлантирувчи, ярим ўтказгичлар, компютер технологиялари ва дастурлаш билан шуғулланадиган компаниялар сони ошиб бораверди. Шу тахлит Силикон водийсида илк маротаба катта ҳажмда пул маблағларини илмий-техник ишланмаларга сарфлаш амалиётда жорий этилди. Бу ҳаракатлар замирида жуда катта таваккалчилик ётса-да, сармоялар тўғри йўналтирилганда ўзидан минг маротаба кўпроқ даромад келтириши аниқ эди.\n1951 йили Стенфорд университетининг аспиранти Уилям Бредфорт Шокли тарихда биринчи марта германий элементидан уч қатламли ярим ўтказгични яратди. У электрон чироқ вазифасини бажарса-да, тежамкор ва кичик ҳажмдалиги билан устун эди. Аммо ярим ўтказгичнинг нархи истеъмолчиларга қимматлик қилди. Шу ўринда айтиш жоиз, мазкур кашфиёти учун 1956 йили Шокли ҳамкасблари Ж. Бардин ва У. Браттейн билан биргаликда Нобел мукофотига сазовор бўлишган. 1954 йилга келиб физик Гордон Тил арзон кремнийдан ярим ўтказгич яратишнинг уддасидан чиқди. Бу эса маҳсулотлар таннархи пасайишига, яъни уларнинг арзонлашишига ва электроника деталларини кичик ҳажмда яратиш жараёнига асос солди.\n1957 йили Шокли раҳбарлигида Bell Telephone Laboratoriesга ишлайдиган саккиз нафар муҳандис (Гордон Мур, Роберт Нойс, Шелдон Робертс, Иген Клейнер, Виктор Гринич, Жилиус Бленк, Шон Хорни ва Жей Ласт) транзисторларни ишлаб чиқаришда германий ёки кремнийдан фойдаланиш маъқуллиги тўғрисида мунозара юритадилар. Бирортаси ҳам ҳали ўттиз ёшга тўлмаган бу тадқиқотчилар кремнийни муносиб кўришса-да, Шокли қатъий равишда германийдан фойдаланишга қарор қилади. Ёшлар эса жаҳл устида ҳам устози, ҳам компанияни тарк этиб (шундан сўнг улар «Саккизта сотқин» номини орттириб оладилар), кремнийдан ишлаб чиқарилган микросхемалар саноатининг етакчисига айланган Fairchild Semiconductor Corp. корпорациясини ташкил этадилар. Аммо энг муҳими, мазкур воқеалар оқибатида «Саккизта сотқин» Силикон водийсининг пойдевори бўлиб хизмат қиладиган янги анъаналарга асос солишди.\nМаълумотларга кўра (siliconvalley.com), охирги қирқ йил мобайнида Силикон водийси жаҳоннинг электроника ва компютер саноати марказига айланди.\n90-йилларга келиб эса Силикон водийсидаги корхоналар ўз фаолиятини энг замонавий компютер технологияларини тадқиқ этиш ҳамда ишлаб чиқариш, шунингдек, рақамли техника ва дастурий таъминот маркетингига қарата бошлайди. Ҳозирда технологиялар паркида (бу водийнинг яна бир номи) 2,5 миллионга яқин одам истиқомат қилиб, уларнинг 25 фоизи юқори технологиялар соҳасида иш юритади. Шунингдек, Карнеги Меллон, Сан-Хосе, Санта-Клара, Стенфорд ва Нордвестерн политехника университетлари, 7 мингдан зиёд техника жиҳозлари ва дастурий таъминот ишлаб чиқарувчи дунёнинг энг етакчи корхоналари (Apple Inc., AMD, Dolby Laboratories Inc., Hewlett-Packard, Google, Intel, Juniper Networks, NVIDIA Corporation ва б.) ҳам бор. Тақдир тақозоси билан асосий бошқарув идораси бошқа ҳудудда жойлашган Microsoft, Netscape, Silicon Graphics, Fujitsu, Hitachi Global Storage Technologies каби қатор машҳур компаниялар раҳбарияти водийда ўзи филиалини очишни ҳам бурч, ҳам фахр деб билади. Қисқача қилиб айтганда, ўттизта шаҳарни ўз ичига қамраб олган Силикон водийси одамлар орасида «Мўъжизалар мамлакати» деган номга сазовор бўлди.\nКомпютерлаштириш жараёнини глобал миқёсда амалга ошириш водий аҳлига мислсиз даромад келтиради. Айтганча, америкалик таниқли миллионерларнинг катта қисми айнан шу ҳудуда яшайди, шунинг учун бу ерни «Миллионерлар водийси» деб ҳам аташ мумкин. Қизиқ, аммо бир пайтлар ушбу ҳудудга «Ўлим водийси» деб ном беришганди, чунки 1985-86 йилларда иш жараёнида компютерлардан кенг фойдаланиш иш ўринларининг қисқаришига олиб келган.\nСир эмас, бугун ахборот технологиялари тараққиёти нафақат АҚШ, балки бутун дунё иқтисодиётини ҳаракатга келтирувчи куч ҳисобланади. Биргина АҚШда шахсий компютер ва ярим ўтказгичлар ишлаб чиқариш ҳисобига саноат соҳасида 45 фоизга ўсиш кузатилади. Мазкур маълумотлар нетваллей.cом расмий сайтида келтирилган. Бунда, шубҳасиз, Силикон водийсининг хизмати катта, ҳудуддаги электроника ва дастурий таъминот компаниялари авваллари бўлгани каби ҳозирда ҳам бутун дунёдаги юқори технологиялар тараққиётига улкан таъсир кўрсатиб келмоқда.\nОмад калити нимада?\nСиликон водийсига оламшумул шуҳрат келтирган, уни улкан тафаккур ва сармоя эгаларини тортиш марказига айлантирган жиҳатлар талайгина. Ҳа, чиндан ҳам бу мўъжизалар ва уни яратувчилар ватанидир. Чунки бу заминда тафаккур билан тафаккурнинг, сармоя билан сармоянинг тинимсиз кураши ва рақобати кечади. Бу ерда ўзининг ақлга сиғмас ғоялари, таклифлари ва лойиҳалари билан кулгига қолишдан қўрқмайдиган инсонлар жуда кўп.\nВодийда таваккал қилишдан, янгилик яратиш ва уни ҳаётий ҳақиқатга айлантириш учун маблағ сарфлашдан чўчимайдилар. Технологиялар марказида қайси миллат вакили эканлигингиз муҳим эмас, балки мутахассис сифатида ўзингиз, салоҳиятингизга ишонч қай даражадалиги аҳамиятлидир. Мазкур ҳудудда йилига 365, ҳафтасига 7 кун, суткасига эса 24 соат ишлайдилар. Бу заминда юз бериши мумкин бўлган ва эҳтимол, бўлмаган нарсаларга ҳам умид билан қаралади. Силикон водийсидаги одамлар яратилаётган юксак технологиялар ҳаётни ижобий томонга ўзгатиришига, инсониятнинг келажакдаги «Рақамли техника даври» ёруғ бўлишига астойдил ишонадилар.\nНаргиза Иброҳимова тайёрлади.\n← Аввалги Аввалги Ўзбекистон ҳудудида ҳукмронлик қилган сулолалар ва ҳукмдорлар\nКейинги → Кейинги: «Тафаккур» журналининг 2006 йил сонлари тўлиқ тўплами


“Ўзбекистон” ноширлари “Media Uz – футбол ҳафталиги” мусобақасини ғалаба билан бошлашди - Darakchi\nЖАМИЯТ 24.08.2019, 01:21\nЎзбекистон Республикаси Президенти ҳузуридаги Ахборот ва оммавий коммуникациялар агентлиги ҳамда Ўзбекистон Футбол ассоциацияси билан ҳамкорликда ОАВ ва матбаа корхоналари ходимлари учун ташкил этилган “Media Uz – футбол ҳафталиги” старт олди.\nУшбу мусобақани ўтказишдан асосий мақсад бугунги кунда республикамиздаги турли ташкилотларда, айниқса, ёш кадрлар ўртасида жисмоний тарбия ва спортни кенг тарғиб қилиш, уларни спортга жалб этиш, хусусан, матбуот ва матбаа соҳасидаги ходимларининг жамоавий спорт билан шуғулланишни одат қилишга кўниктиришдир.\nМусобақанинг очилиш маросими ҳамда биринчи ўйинлар 2019 йил 23 август куни Яккасарой тумани жисмоний тарбия ва спорт бошқармасига қарашли собиқ “Текстилчилар” стадионида – табиий чимли майдонда ўтказилди.\nАйтиш лозимки, ЎФА биринчи вице-президенти Равшан Эрматов мусобақада ўзи ҳам иштирок этиб, футбол мухлисларини хушнуд этди. Яна бир эътиборли жиҳати, матчларни профессионал ҳакамлар бошқариб боришмоқда.\n“Соғлом танда – соғ ақл” мақолини ўзига шиор билган Ахборот ва оммавий коммуникациялар агентлиги тизимидаги “Ўзбекистон” нашриёт-матбаа ижодий уйи жамоаси илк ўйинни “Му5” телевидениеси жамоасига қарши олиб бориб, 4:2 ҳисобида ғалабани қўлга киритди.\nҲал қилувчи голларни эса “Ўзбекистон” НМИУ жамоаси ҳужумчиси Муҳаммадали Ўктамов рақиб дарвозасига киритди.\nЭслатиб ўтамиз, мусобақа 29 августга қадар давом этади. Турнирда биринчи ўринни қўлга киритган жамоа – 36 миллион сўмга, иккинчи ўрин эгасига – 24 миллион, учинчи ўринни қўлга киритган жамоага эса – 12 миллион сўм миқдорида пул мукофоти берилади. Шунингдек, “Энг яхши футболчи”, “Энг яхши дарвозабон”, “Энг яхши тўпурар” каби номинациялар бўйича ҳам ғолиблар аниқланиб, рағбатлантирилади.\nХориждан келаётган фуқаролар ўзлари билан қанча миқдорда дори воситалари олиб кириши мумкинлиги маълум қилинди\nТошкентда хитойлик 24 ёшли аёлни тунаб кетишди


Ўзбекистон Қуролли Кучлари аскарлари аравага пахта ортмоқда. 2019 йил пахта терими мавсумида келган сурат.\nСирдарё вилоят, Боёвут туманига пахта теримига олиб чиқилган ҳарбийлардан икки нафарини 13 октябрь куни трактор босиб кетди. Ҳарбий хизматга Фарғона водийсидан чақирилган бу икки аскар воқеа жойида ҳалок бўлди.\nОзодликка воқеа гувоҳларидан келган ушбу хабарни Сирдарё вилоят Соғлиқни сақлаш бошқармаси ходимлари тасдиқлади.\nБошқармаси мулозимининг маълум қилишича, икки майитни ҳарбийлар айни куннинг ўзида вилоят моргидан Фарғона водийсига олиб кетганлар.\nСирдарё вилоят Соғлиқни сақлаш бошқармаси ходимасининг билдиришича, ҳарбий хизмат чоғида пахта теримига Боёвут туманига олиб чиқилган икки аскар "бахтсиз ҳодиса" туфайли ҳалок бўлган:\n"Бизга маълум қилишларича, ёшлари йигирмалардан ошган икки ёш аскар пахта майдонида, ариқ ичида ухлаётган бўлган. Пахта ташувчи трактор уларни босиб кетган. Йигитлар ҳарбий кийимда бўлишган. Бахтсиз ҳодиса-да, шундай бўлишини кимам хаёлига келтиради!",\nСоғлиқни сақлаш бошқармаси бўлимларидан бири мудирининг айтишича, ҳодиса юз берган жойда ҳалок бўлган аскарлар зудлик билан вилоят моргига келтирилган, моргдан эса, туғилган юртига жўнатилган:\n"Кечанинг ўзида ҳарбийлар келиб уларни Фарғона водийсига олиб кетишди".\nБошқарма мулозими қурбонларнинг ёши ва шахсига оид бошқа маълумотларни бера олмаслигини билдирди.\nБоёвут туман марказий касалхонаси бош врачи Олим Бекмуродов мазкур ҳодиса ҳақида эшитгани, аммо ҳарбийлар хавфсизлиги учун масъулият пахта штабларида фаолият юритувчи ҳарбий шифокорлар зиммасида эканини билдирди.\nУ икки ҳарбий ўлими Боёвут туманида бу йил пахта терими пайтида юз берган илк бахтсиз ҳодиса эканини қўшимча қилди.\nЎзбекистоннинг аксар ҳудудларида сентябрь бошидан пахта теримига старт берилди.\nҲукумат жорий йилги пахта мавсумида мажбурий меҳнатга йўл қўйилмаслигига ваъда қилганига қарамай, ишчи-хизматчилар пахтага мажбуран ҳайдалгани кузатилмоқда..


19:50 / 19.04.2017 1679 pdf Ўқиш режими + -\nИслoмиятнинг шoнли тaриxи инсoният тaриxининг aжрaлaмaс бир бўлaги сифaтидa эътирoф қилинaди. Aлбaттa, бу тaриxнинг eнг нoдир жaвoҳири eсa ҳaзрaти Муҳaммaд(с.a.в) ҳaёти-сийрaтлaридир. Ўтмишнинг ушбу тарихий босқчини диққaт билaн ўргaнaр eкaнмиз ҳaзрaти Муҳaммaд (с.a.в) ҳaётлaридaги ўтa нoзик ҳикмaтлaргa дуч кeлaмиз. Шулaрдaн бири ҳaзрaти Муҳaммад(с.a.в) нинг бир пaйтнинг ўзидa тўққиз aёлни ўз никoҳлaридa тутгaнликлaридир. Мaзкур тaриxий вoқеълик кўпчилик шaрқшунoслaрнинг ҳaм бaҳс мaвзусигa aйлaниб, Муaҳҳaммaд(с.а.в) шаънигa турли бўxтoнли гaплaрни aйтгaнлaр вa aйтиб кeлмoқдaлaр. Aслидa бунинг ҳaқиқaти нимaда? Нимa сaбaбдaн ҳaзрaти Пaйғaмбaр(с.а.в) бoшқa мусулмoнлaргa тўрттaдaн oртиқ aёлгa уйлaнмaсликгa буюриб ўзлaри тўққиз aёл билaн никoҳдa бўлгaнлaр? Бунинг илoҳий сaбaбияти бoрми? Шу вa шунгa ўxшaш ҳикмaти кўпчилик мусулмонлaрни ҳaм қизиқтирaдигaн мaсaлaлaргa Aллoҳнинг нусрати соясида жaвoб бeришгa уриниб кўрaмиз.\nAслидa ислoм нoзил бўлгaн aрaб жaмиятидa aёллaрни никoҳгa oлиш миқдoри чeгaрaлaнмaгaн бўлиб, ҳaр ким xoҳлaгaн миқдoрдa aёллaргa уйлaнaр, бу бoрaдa ҳeч қaндaй чeклoв йўқ эди. Aлбaттa, бу ҳoл aёллaрни кaмситиш вa улaргa бир мaтo сифaтидa муoмaлaдa бўлишни тaқaзo этaр эди. Ислoм дининг нузули арабларнинг бoшқa рaзил oдaтлaр қaтoри бу oдaтигa ҳaм чeк қўйди вa ўнлaб aёллaрни никoҳгa oлиш мaнъ қилиб унинг миқдoри қaтъиян тўрттaгa туширди. Шу билaн биргa, тўрттaгa уйлaнишликдa ҳaм улaр ўртaсидa aдoлaт шaрт қилинди. Шундaн сўнг ҳaзрaти Пaйғaмбaр(с.а.в) сaҳoбaлaргa aёллaридaн тўрттaсини oлиб қoлиб қoлгaнлaрини тaлoқ қилишни буюрдилaр. Лeкин, Aллoҳ Ўз пaйғaмaбaрини бу ҳукмдa xoслaб, никoҳидa бўлгaн тўққиз aёл билaн никoҳдa қoлишгa руxсaт берди вa бундaн сўнг бoшқa уйлaнмaсликни буюрди. Шу eрдa мaсaлaнинг муҳим жиҳaти бoр, яъни тўрттa билaн чeклaниш oяти тушгaнидa шундoғ ҳaм ҳaзрaти Пaйғaмбaр(с.а.в) никoҳлaридa тўққизтa aёл бoр эди. Бу aёллaргa мaзкур oятдaн кeйин уйлaнгaн эмaслaр, бaлки бу oят нoзил бўлишидaн aввaл уйлaнгaн эдилaр. Энди мaзкурa aёллaрнинг бeштaсини тaлoқ қилиб қoлгaн тўрттaсини oлиб қoлиш кeрaкми ёки йўқми дeгaн мaсaлaдa Aллoҳ Пaйғaмбaримиз(с.a.в) гa улaрни тaлoқ қилишгa руxсaт этмaди. Бунинг эсa қуйидaги сaбaблaри вa илoҳий ҳикмaтлaри бoр эди :\nБиринчидaн, ҳaзрaти Муҳaммaд (с.a.в) aёллaри мусулмoнлaр oрaсидa aлoҳидa мaқoм сoҳибaлaри бўлиб, Aллoҳ улaрни “Пaйғaмбaрнинг aёллaри мўминлaрнинг oнaлaридирлaр”(Aҳзoб/6)дeя мўминлaрнинг oнaлaри мaртaбaсигa кўтaрaди. Aгaр Рaсулуллoҳ(с.а.в) улaрдaн биригa тaлoқ қўйгaнлaридa, бундaн кeйин oнaси мaртaбaсидaги aёлгa ким уйлaнaр eди? У муҳтaрaмa бутун умрини ёлғиз ўтказмaсмиди? Қoлaвeрсa, Рaсулуллoҳ (с.a.в)нинг aёллaридaн бири тaлoқ қилиниб “умм ул-муъминин”лик мaқoмидaн мaҳрум этилиши вa бoшқaлaрининг eсa бу шaрaфли мaқoмдa қoлиши тaлoқ бўлгaн aёлгa нисбaтaн aдoлaтсизлик бўлмaсмиди?\nИккинчидaн, Aллoҳ ҳaзрaти Муҳaммaд (с.a.в)дaн кeйин унинг aёллaригa уйлaнишни бутун мўминлaргa ҳaрoм қилгaн(Aҳзoб/53).Улaргa ҳaзрaти Муҳaммaд (с.a.в)дaн кeйин ҳeч ким уйлaнгaн эмaс. Тaсaввур қилaйлик, aгaр, ҳaзрaти Пaйғaмбaр aёллaридaн бирoртaсини тaлoқ қилгaнлaридa ҳaм у аёл бутун умри дaвoмидa бирoр кимсaгa турмушгa чиқa oлмaс эди. Бу eсa унинг учун қилмaгaн гунoҳигa жaзo бўлиб, унинг ҳaққигa зулм бўлиши тургaн гaп эди. Вaҳoлaнки, бу илoҳий aдoлaтгa зиддир.\nҚoлaвeрсa, ҳaзрaти Муҳaммaд (с.a.в)нинг aёллaри Aллoҳнинг нaздидa ҳaм бoшқa муъминaлaр кaби эмaс эдилaр. Зoтaн, Aллoҳ улaргa aгaр яxши aмaл қилсaлaр бoшқa aёллaрдaн кўрa икки бaрoбaр мукoфoт бeришини вa aгaр ёмoн aмaл қилсaлaр бoшқaлaридaн кўрa икки бaрoбaр жaзo бeришни aйтaди(Aҳзoб/30). Зeрo, пaйғaмбaр aёли бўлишдeк юксaк мaртaбaни Aллoҳ Ўзи xoҳлгaн бaндaсигa бeрaди. Шундaй eкaн Aллoҳ бeргaн бундaй тeнгсиз неъмaтдaн умм ул-мўмининлaр қaндaй мaҳрум eтилсин.\nШу ўриндa aйрим жoҳиллaрнинг Рaсулуллoҳнинг(с.а.в) тўққиз aёлгa уйлaнгaнликлaри aёллaргa мoйиллик вa шaҳвaт тaқaзoси дeб бaҳoлaшлaригa эътирoз билдириб кeтмoқчимиз. Aгaр иш ҳaқиқaтдaн ҳaм улaр aйтгaнидeк бўлгaнидa эди ҳaзрaти Муҳaммaд (с.a.в) йигитлик чoғлaридa ўзлaрининг илк никoҳлaрини ўзлaридaн ўн бeш ёш кaттa бўлгaн вa қoлaвeрсa икки мaртa турмуш қуриб фaрзaнд ҳaм кўргaн бeвa aёл билaн бoғлaрмидилaр. Aгaр xoҳлaгaнлaридa ўзлaридaн aнчa ёш бoкирa қизгa уйлaнгaн бўлмaсмидилaр. Зoтaн, мaккaликлaр шaрoити қизлaрни тўққиз - ўн ёшдaн турмушгa бeришни тaқaзo этaр эди. Ҳaзрaти Муҳaммaд (с.a.в)дeк aсл нaсaбли йигитгa ким йўқ дeр эди. Вaҳoлaнки, ҳaзрaти Муҳaммaд (с.a.в) ўзлaрининг eнг гуллaгaн ёшлик чоғлaрини ҳaзрaти Xaдичa (р.а) билaн ўткaздилaр вa бoшқa бирoртa aёлгa уйлaнмaдилaр . Ҳaзрaти Xaдичa (р.а) вaфoт этгaнлaридaн кeйингинa эллик уч ёшгa этгaнлaридa қoлгaн aёллaргa уйлaнa бoшлaгaнлaр. Шулaрдaн ҳaм фaқaт Oишa (р.a) бoкирa бўлиб, қoлгaн ҳaммaлaри aввaл турмуш қуришгaн бўлишгaн. Ҳaзрaти Муҳaммaд (с.a.в)нинг улaргa уйлaнишлaрининг ҳaр бири ҳaм aлoҳидa тaриxий ҳoдисaлaргa бoғлиқ бўлиб, ёқтириб қoлгaнликлaри ёки шaҳвaт тaқaзoсидaн бўлгaн эмас. Булaр Яҳудий қaбилaси рaисиннг қизи Сoфия (р.a)гa уйлaниб қoн тўкилишини oлдини oлишлaри, aсoсий душмaн бўлмиш Aбу Суфённинг қизи Умму Ҳaбибa (р.a)гa уйлaниб oрaни ислoҳ қилишгa ҳaрaкaт қилишлaри, қaвмининг ислoмгa мoйиллигини уйғoтиш учун Жувaйрия (р.a)гa уйлaнишлaри, дўстлик риштaлaрини мустaҳкaмлaш учун Aбу Бaкр вa Умaр(р.a)нинг қизлaрини никoҳгa oлишлaри ҳaмдa Усмoн вa Aли(р.a)лaргa қизлaрини турмушга бeришлaри вa қўйингки Рaсулуллoҳ(с.a.в)нинг ҳaр уйлaнишлaри aниқ бир сaбaб вa тaриxий вoқеъликгa бoғлaнaр эди.\nСўзимиз интиҳoсидa шуни aйтaмизки, aлбaттa мўминлaр учун ҳaётининг ҳaр қиррaсидa Рaсулуллoҳ(с.a.в) дa гўзaл ўрнaклaр бoрдир. Oилaвий мунoсaбaтaридa ҳaм xoҳ aёли бeвa ёки бoкирa бўлсин , xoҳ ёши ўзидaн кaттa ёки кичик бўлсин, xoҳ гўзaл ёки xуник бўлсин, xoҳ дўстининг қизи ёки душмaнинг қизи бўлсин, xoҳ ўз миллaтидaн ёки бoшқa миллaтдaн бўлсин нимa бўлгaнидa ҳaм aёлигa гўзaл мунoсaбaт кўрсaтишдa ҳaзрaти Муҳaммaд (с.a.в)дaн нaмунa oлaвeрaди. Рaсулуллoҳ(с.а.в) бунaқaсигa уйлaнмaгaн эдилaр дeя бaҳoнa кўрсaтишгa aсoс қoлмaйди. Чунки, ҳaзрaти Муҳaммaд(с.a.в)дa булaрнинг бaридa гўзaл ўрнаклар бoрдир .\n1. Қуръони Карим маънолари таржимаси. Абдулазиз Мансур . Т-“Тошкeнт ислом унивeрситeти нашриёти”. 2001-й.\n2. Нур ал-Яқийн ва Итмом ал-Вафо. Шайx Муҳаммад Ҳударий. Тошкeнт- “Моварауннаҳр”,1992.- 442 б.\n19:49 / 19.04.2017 2153\n19:52 / 19.04.2017 2018\n6452 20:17 / 19.04.2017\n5571 20:43 / 19.04.2017\n2526 19:48 / 19.04.2017


Тошкент жамоат транспортида йўлкира нархи ошади - UzNews.uz\nТошкент жамоат транспортида йўлкира нархи ошади\n15 августдан бошлаб Тошкент жамоат транспортларида (автобус ва метро) йўлкира нархи 200 сўмга ошади.\nТранспорт вазирлиги ва Тошкент шаҳар ҳокимлиги автобус ва метрода йўлкира ҳақини 16,7 фоизга ошириш ҳамда уни ҳар бир сафар учун 1400 сўм миқдорида белгилаш ҳақида таклиф киритган. Бунда ойлик йўл карточкалари нархи ҳозирги даражада сақлаб қолиш тўғрисидаги қарорга келинган. Бу ҳақида пойтахт ҳокимлиги матбуот хизмати хабар қилмоқда.\nЭслатиб ўтамиз, 15 августгача йўлкира ҳақи 1200 сўмни ташкил этган бўлиб, ушбу тариф 2016 йил апрель ойида ўрнатилган.


Месси ва Роналдуни тенг кўрган Марадона Неймарнинг зўрлигини тан олди\n29 декабрь, 2016, 09:53\nАргентина терма жамоасининг собиқ бош мураббийи Диего Марадона "Барселона" ҳужумчиси Лионель Месси ва "Реал" етакчиси Криштиану Роналдуни солиштирди.\n- Месси ва Роналдуни солиштириш қийин, - деди Диего Марадона. - Уларнинг орасидаги фарқ катта эмас. Ҳар иккиси гол уриш ва ғалаба қозонишни биладиган кучли футболчилар. Неймар ҳам ўз ўйин услуби билан бошқалардан ажралиб туради.\nБугунги кунда кўпчилик журналистлар машҳур инсонлар билан суҳбатлашганда улардан Месси ёки Роналду ҳақидаги фикрини билишга қизиқмоқда. Айрим футбол мустахассислари ҳар икки чарм тўп устасининг ёшини инобатга олиб, яқин келажакда жаҳоннинг энг кучли футболчиси мавқеи Неймарга ўтишини таъкидламоқда.


ҚР Президенти пандемия юзасидан тезкор ҳаракат штаби йиғилишини ўтказди\n13 Март 2020 13:41\nNUR-SULTAN. Kazinform – Қасим-Жомарт Тоқаев раислигида тезкор ҳаракат штаби йиғилиши бўлиб ўтди, унда ҳукумат ва бир қатор давлат идоралари раҳбарлари иштирок этди, деб хабар беради Kazinform Ақорда матбуот хизматига ҳавола қилиб.\nПрезидент бутун дунё глобал иқтисодиёт ва геосиёсий вазиятни ислоҳ қилишнинг оғир даврига қадам қўяётганини таъкидлади. Қозоғистон олдида мутлақо янги вазиятда иқтисодиётни барқарор ривожланиш режимида ушлаб туриш вазифаси турибди.\nБош вазир Асқар Маминнинг Ҳукуматнинг салбий ташқи омилларнинг мамлакат иқтисодиётига таъсирини камайтириш борасидаги саъй-ҳаракатлари тўғрисидаги маърузаси тингланди.\nДавлат раҳбарининг таъкидлашича, фуқароларимизнинг соғлиғини сақлашга қаратилган коронавирус тарқалишига қарши курашиш бўйича чора-тадбирлар оқилона ва ўз вақтида қабул қилинган. Президент корхоналар ва мактабгача таълим муассасалари ходимларининг тиббий хавфсизлигини таъминлаш бўйича қўшимча чоралар кўриш зарур деб ҳисоблайди.\nҚасим-Жомарт Тоқаев иш берувчилар билан уйда болалари билан қолишга мажбур бўлган ота-оналардан бирига ҳақ тўланадиган таътил бериш бўйича иш олиб боришни буюрди. Ҳукумат солиқ механизмлари орқали корхоналарни қўллаб-қувватлаш чораларини кўриши керак.\nДавлат раҳбари тиббиёт муассасалари ва фуқароларни дори-дармон билан таъминлаш масаласини тезда ҳал қилишни, тиббий муассасаларнинг тайёргарлигини текширишни талаб қилди.\nДавлат хизматчилари ва бошқа мансабдор шахсларнинг чет элга хизмат сафарларига бориши тақиқланган, мамлакат ва фуқаролар хавфсизлигини таъминлашга қаратилган ташрифлар бундан мустасно.\nПрезидент қисқа вақт ичида мамлакатни ижтимоий-иқтисодий ривожлантириш прогнозини ва бюджет харажатларини қайта кўриб чиқишни топширди.\nҚасим-Жомарт Тоқаевнинг сўзларига кўра, бюджет харажатлари бандликни таъминлаш, кичик ва ўрта бизнесни қўллаб-қувватлаш учун йўналтирилиши керак.\nҲукуматга товарлар, ишлар ва хизматларни воситачиларисиз, авваламбор маҳаллий ишлаб чиқарувчилардан тўғридан-тўғри ва ошкора харид қилиш тизимига ўтиш топширилди.\nҲукумат йирик маҳаллий корхоналар билан биргаликда ишлаб чиқаришни қўллаб-қувватлаш ва кенгайтириш ва иш ўринларини сақлаб қолиш бўйича мақсадли инқирозга қарши режаларни ишлаб чиқади.\nДавлат раҳбари маҳаллий товарлар ва ишчи кучидан фойдаланган ҳолда инфратузилма, ижтимоий объектлар, маҳаллий йўлларни таъмирлашни кўзда тутувчи Бандлик йўл харитасини амалга ошириш учун камида 300 миллиард танга ажратишни топширди.\nМолия бозорини тартибга солиш ва ривожлантириш агентлигига Миллий банк билан биргаликда Қозоғистон бизнесини кредитлаш ҳажмининг пасайишини олдини олиш чораларини кўриш топширилди.\nВилоят ҳокимлари озиқ-овқат ва хизматлар нархларини назорат қилиш бўйича фаол иш олиб боришлари керак.\nПрезидент, шунингдек, давлат идораларини маълум товарларга шошилинч талабни келтириб чиқарадиган ваҳима ва миш-мишларнинг олдини олиш учун хабардорликни оширишга, шу жумладан ижтимоий тармоқларга алоҳида эътибор беришга чақирди.\nҚасим-Жомарт Тоқаев таъкидлаганидек, товар захиралари Қозоғистон аҳолисининг барча истеъмол товарларига бўлган эҳтиёжларини тўлиқ қондиради, танқислик хавфи йўқ.


Маҳмудхўжа Беҳбудий. Муҳтарам самарқандийларға холисона арз (1917) | www.ziyouz.uz\nБош саҳифа МатбуотЖадид матбуотиМаҳмудхўжа Беҳбудий. Муҳтарам самарқандийларға холисона арз (1917)\n← Аввалги Аввалги Маҳмудхўжа Беҳбудий. Қозоқ қариндошларимизға очиқ хат (1918)\nКейинги → Кейинги: Маҳмудхўжа Беҳбудий. Ғалла, аскарлик, ер ва тазминоти ҳарбия (1918)


Ишдан бўшатилиш инсон соғлиғига бевосита таъсир кўрсатади - Zamin.uz\nИшдан бўшатилиш инсон соғлиғига бевосита таъсир кўрсатади\nНима учун ривожланган давлатларда ўлим даражаси ортиб бормоқда? Глобаллашув жараёни инсон саломатлигига қандай таъсир кўрсатади? Боккони университетининг соғлиқни сақлаш иқтисодиёти борасидаги етакчи мутахассисларидан бири, профессор Жером Адда бу соҳадаги тадқиқот натижалари ҳақида сўзлаб берган. "Republic" нашри ушбу маърузанинг асосий мазмуни асосида мақола эълон қилди.\nДунё тез ўзгариб бормоқда. Сўнгги бир неча ўн йилликдаги асосий ўзгаришлардан бири, бу – умр кўриш давомийлигининг ортиши. Минг йил мобайнида инсоннинг ўртача умр кўриш давомийлиги 30 ёшни ташкил қилган. Бу қарийб тош асридан тортиб 20-асргача давом этган.\nЖером Адда тадқиқотининг асосий мақсади – фаровонлик ва иқтисодий ўсишнинг инсон умри давомийлиги билан қандай боғлиқлиги борлигини аниқлаш эди. Ўтган асрнинг 60-йилларида Хитойда умр кўриш давомийлиги жуда паст – 55 ёшдан 60 ёшгача бўлган. Таққослаб кўрадиган бўлсак, АҚШ ва Австралияда худди шу даврда ушбу кўрсаткич 65-70 ёшдан кам бўлмаган. Сўнгги 30 йил давомида, 1980-йиллардан бошлаб то ҳозирги кунгача Хитой умр кўриш давомийлиги бўйича Ғарб давлатларидан ортда қолишни тўхтатди. Ҳозир Хитойда умр кўриш давомийлигининг ўртача кўрсакичи 75 ёшни ташкил этади. Албатта, Австралия, АҚШ давлатларида ҳам бу давр мобайнида умр кўриш давомийлиги бир жойда тўхтаб қолмаган ва ўсишда давом этган. Кўп мамлакатларда бу кўрсаткич 80 ёшга етган, энди эса уни 85 ёшга етказишга ҳаракат қилинмоқда.\nАгар АҚШ тарихига назар солсак, қайсидир вақтда умр кўриш давомийлиги кўрсаткичи ўсиши пасайган. Бу жараён 1960 йилдан 1980 йилгача давом этган. Бунинг сабаби нимада? Бунда АҚШнинг соғлиқни сақлаш тизимининг ўзига хослигини ҳисобга олиш лозим. Агар одам 60 ёшдан ошган бўлса, у соғлиғи билан боғлиқ муаммоларни ҳал қилишда аслида иш берувчига суяниши керак, чунки соғлиқни сақлаш борасидаги режага кўра, тиббий хизмат бўйича барча харажатларни иш берувчи қоплаши керак. АҚШда тиббий хизмат жуда қиммат бўлиб, уни тўлашга ҳамманинг ҳам қурби етмайди.\nТадқиқотчи АҚШда ўлим кўрсаткичи бўйича 2000-2014 йиллар орасидаги маълумотларни ўрганиб чиққан. У ўлим даражасини ирқий гуруҳ бўйича ўрганган: оқ танли аҳоли, афроамерикаликлар, лотин америкаликлар ва бошқалар. Лотинамерикаликларда умр кўриш давомийлиги доим юқори бўлган, шунинг учун уларнинг ўлим кўрсаткичларига таъсири унчалик ҳам катта эмас. Шу билан бирга, қора танли аҳоли орасида ўлим даражаси сезиларли даражада камайган. Агар 2000 йилда 100 минг одамга ўртача 900 та ўлим тўғри келган бўлса, 2014 йилга келиб, бу кўрсаткич ўртача 700 кишини ташкил этган. Оқ танли аҳолини олсак, ўлим кўрсаткичи бўйича уларда жиддий ўзгаришлар кузатилмаган.\nДемографик сабабларни таҳлил қилганда Лотин Америкаси аҳолиси АҚШ оқ танли аҳолисига қараганда ишсизлик муаммосига кўпроқ дуч келишини ҳисобга олиш лозим. Шу билан бирга, барча гуруҳлар ўртасидаги таълим даражаси ҳали ҳам бир хил эмас. Бундан ташқари, бир хил лавозимда ишловчи оқ танли аҳоли афроамерикаликлар ёки лотин америкаси вакилларига қараганда кўпроқ пул олади. Оқ танли америкаликлар бундай кўп имкониятларга эга бўлса, нима учун уларнинг ўлим даражаси камаймасдан, аксинча, ошмоқда?\nТахминларга кўра, бу 2008 йилдаги инқироз билан боғлиқ. Лекин одатда иқтисодий инқирознинг аҳоли саломатлигига таъсири икки-уч йил давом этади, кейинчалик иқтисодиёт яна жонланади. Айни 2008 йилги инқироз даврида эса ўлим даражаси турғунликни сақлаб қолган. Демак, бунинг сабаби бошқа нарсада. Ирқий гуруҳлар бўйича маълумотларга қайтиб, ўлим ёшига эътибор берсак, 30-34, 35-39 ва 40-44 ёшда бўлган лотин америкаликлар, афроамерикаликлар ва оқ танли америкаликларнинг 60 ёшга тўлган мамлакат аҳолисига нисбатан ўлим даражаси юқори бўлган.\nБу масала моҳиятининг иккинчи томонидан халқаро савдо ўрин олди. Тадқиқотчи Хитойнинг 1990 йилдан бошлаб турли давлатларга экспортини ўрганган. Маълум бўлишича, 2015 йилга келиб, бу мамлакатнинг турли давлатларга экспорти ҳажми 25 йил давомида 30-40 баробар ошган. Хитой турли маҳсулотларни экспорт қилади: пластмасса буюмлари, электроника, машинасозлик маҳсулотлари ва ҳоказо. Буларнинг барчаси Хитой товарлари экспорт қилинадиган мамлакатлар иқтисодиётига таъсир кўрсатади. Масалан, Хитой товарларини импорт қилувчи мамлакатларда 1990 йилдан бошлаб Хитой экспорти билан қисман қопланувчи ҳудудларда бандлик даражаси пасайган.\nТаъкидлаш жоизки, АҚШ маълумотларига кўра, импорт ҳажмининг 1 млрд долларга ортиши ўлим даражасининг 3 фоизга кўпайишига олиб келган. Италиядаги вазият бундан-да аянчли – Хитойнинг тўқимачилик ва чарм ишлаб чиқариш саноати товарларининг олиб келиниши ўлим даражасининг 5 фоизга ортишига олиб келган.\nБу эса савдонинг ривожланиши аҳоли муайян гуруҳи, яъни даромади ва таълим даражаси паст бўлган фуқароларга салбий таъсир кўрсатади, деган хулосага келишга сабаб бўлди. Агар у ишдан бўшатилса, бу унинг соғлиғига таъсир этиши муқаррар: даромад олиш манбаи, бандликни йўқотади. Ишдан бўшатилган одамларни кузатсак, уларда ишсизлик сабабли зарарли одатларга ружу қўйиш кучайганини кўриш мумкин.\nАлбатта, бу савдо-сотиқ ҳар қандай мамлакат аҳолиси саломатлигига фақат салбий таъсир кўрсатади, деган хулосага келишга сабаб бўлмайди. Аксинча, унинг ёрдамида бозордаги маҳсулотлар хилма-хиллиги таъминланади. Бироқ экспорт ва импорт каби ҳатто энг асосий иқтисодий жараёнлар ҳам муайян мамлакат аҳолиси соғлиғига салбий таъсир кўрсатиши мумкинлигини унутмаслик лозим.\nЯнгиликлар » Жамият » Ишдан бўшатилиш инсон соғлиғига бевосита таъсир кўрсатади


Эртага “Аланга” билан ўйнаймиз | "NAVBAHOR" FUTBOL JAMOASINING RASMIY WEB SAHIFASI\nЭртага “Аланга” билан ўйнаймиз\nЭртага жамоамиз мамлакат кубогининг 1/16 финал босқичида биринчи лига вакили Косоннинг “Аланга” клуби меҳмони бўлади. Айнан шу мақсадда жамоамиз аъзолари бугун Тошкентда тўпланишди. Пойтахтда бир маҳал машғулот ўтказилгач, кубокдан ўрин олган баҳсни ўтказиш мақсадида Қашқадарё вилояти сари йўлга чиқилади. Косондаги ўйингоҳда бўлиб ўтадиган учрашув 28 апрель куни соат 16.00да бошланади. Аввал хбар бериб ўтканимиздек, ўйинни навоийлик Зокиржон Қодиров бошқаради. Унга қанотларда Хусниддин Шодмонов (Бухоро), Олим Абдувосилов (Тошкент)лар кўмаклашишса, Наим Қосимов (Қарши) захира ҳаками вазифасини бажаради. Беллашувни назорат қилиб бориш Александр Попов (Тошкент) зиммасига юклатилган.


Тошкент вилоятининг Янгийўл туманида эр хотинини пичоқлаб ўлдирди. Ҳодиса Янгийўлдаги "Шердор" тўйхонасига яқин маҳалладаги хонадонлардан бирида, 21 август куни содир бўлди. Воқеа гувоҳларининг Озодликка айтишича, 35 ёшли фермер жаҳл устида хотинини бўғизлаган, бир неча пичоқ зарбидан аёл воқеа жойида жон берган.\nИжтимоий тармоқда тарқалган видеодан аён бўлишича эр хотинини жаҳл устида ўлдириб қўйгани англашилади.\nУйдаги бақир-чақирдан воқеа содир бўлган жойга югуриб келган қўшнилар ерда қонга беланиб ётган аёлни кўришади.\n- Пичоқ урдингизми, бекор қилибсиз, ёш қиз экан, Ҳайит куни ҳам шунақа қиладими, - дейди қўшнилардан бири хотинини пиқчоқлаганига ишонилаётган эркакка қарата.\nҚўшнилар ерда ётган аёлга ёрдам бермоқчи бўлишади, лекин аёл тепасида турган эркак “уже поздно, мелисага айтинглар бўлди”, дейди.\nЭркак нима мақсадда бу қотилликка қўл ургани маълум эмас.\nЯнгийўл туман Ички ишлар бўлими мулозимининг Озодликка айтишича, хотинини пичоқлаганликда гумонланаётган 1983 йилда туғилган эркак ҳибсга олинган, унга нисбатан Ўзбекистон Жиноят кодексининг 97-моддаси (Қасддан одам ўлдириш) 1-қисми бўйича иш қўзғатилган.\n- Оилавий жанжал оқибатида хотинини пичоқлаган. Ҳозир суриштирув кетяпти,- деди Янгийўл тумани ИИБси мулозими.\nҚотиллик рўй берган хонадон қўшниларининг Озодликка айтишича, эр-хотин 3 ва 5 ёшли фарзанди билан бир неча ой олдин Сурхондарёдан Янгийўлга кўчиб келган ва ижарада яшаб келишган.\n- Оилавий аҳволи яхши бўлмаганидан булар шу ерга иш излаб келишган-да. Ҳозир онаси ўлди, эр қамоқда, икки норасида етим қолди. Уларнинг бу ерда ҳеч кими йўқ экан. Сурхондарёдаги қариндошларига хабар бердик, аёл жасадини ва болаларни олиб кетишадиган бўлди, - дейди қотиллик рўй берган хонадон қўшниси.\nЎзбекистонда оила жанжал оқибатида эр хотинини она фарзандларини сўйиб қўйгани холатлари ҳақида Озодлик хабар берган.


Хитойда хорижий ОАВни ўқувчилар сўроқ қилина...\n15.09.2021 16:59 0 1639\nФото: «Financial Times»\nХитойда Миллий хавфсизлик вазирлиги смартфонларга фирибгарлар ва ҳар хил зарарли дастурлардан ҳимояловчи иловани ўрнатишни тавсия қилмоқда. Бироқ иловада фуқароларнинг нималарга қизиқишини кузатиб борувчи махфий функция яширилган...\n«Financial Times» ёзишича, Миллий хавфсизлик вазирлиги иловани тиқиштираётгани йўқ, шунчаки тавсия қиляпти. Бироқ маҳаллий миқёсда иловани ўрнатиш мажбурий тусга кирган. Манбага кўра, бу иловани ўрнатмасдан туриб ижтимоий нафақани расмийлаштириш, керакли ҳужжат ишларини тўғрилаш, ҳатто паспорт олиш иложсиз.\nИлованинг моҳияти — айғоқчилик: фойдаланувчининг қайси сайтларга кирганини, айниқса, тақиқланганлар реестрига киритилган ғарб ресурсларига ташрифларини кузатиб боради. Баъзи фойдаланувчиларга кўра, қайсидир ғарб сайтига кирилгани заҳоти полициядан чақирув бўлган, уларнинг чет элдаги алоқаларини суриштиришни бошлашган.\nРасмий маълумотларга кўра, «тавсия-мажбурий» иловани 200 миллионга яқин фуқаро кўчириб ўрнатган.\nХитой ОАВ цензура илова\nХориж Кеча, 19:54\nРоссияда ОАВ фаолиятини тўхтатиш янада осонлашади


Бундестагга сайловларда энг кўп овозни социал-демократлар қўлга киритди\n15 Oktabr 22:30 / Published in Жаҳон\nМаълум бўлишича, сотсиал -демократлар Бундестаг сайловларида энг кўп овоз тўплаб, 25,7% овоз тўплаган.\nҚайд этилишича, ХДС/ХСС блоки 24,1%га эга бўлди.\nГермания социал-демократик партияси 26 сентабр куни Бундестагга бўлиб ўтган сайловда 25,7% овоз билан ғалаба қозонди. Бу овоз беришнинг расмий якуний натижалари бўлиб, улар жума куни Бундестагда Германия Федератив Республикаси Марказий сайлов комиссияси раҳбари Георг Тил томонидан тақдим этилган.\nХристиан демократик ва христиан социал бирлашмаларининг консерватив блоки атиги 24,1% овоз тўплаган, бу унинг тарихидаги энг ёмон натижадир. Либерал Эркин Демократик Партияси 11,5%, «Союз-90/Яшиллар» — 14,8%, «Германия учун алтернатива» ўнг қанот популяцияси — 10,3%овоз олди. Учта тўғридан-тўғри мандат туфайли Чап партия 4,9% овоз билан Бундестагга кирди.\nГермания Федерал сайлов комиссияси (МСК) илгари хабар берганидек, Бундестагга (парламент) сайловларда қатнашиш 76,6%ни ташкил этди, бу 2017 йилдагидан бироз юқори (76,2%). Шу билан бирга, барча 16 федерал штатлар орасида сайловчиларнинг энг юқори фаоллиги Баварияда қайд этилган. У эрда сайловчиларнинг 79,8% қатнашди, бу 2017 йилдаги олдинги федерал сайловларга қараганда бироз юқори (ўша пайтда 78,1%). Энг кам овоз беришга тайёр одамлар Саксония-Анҳалтда кузатилган, у ерда сайловчиларнинг 67,9% овоз бериш учун келган.\nTagged under: Бундестаг, САЙЛОВЛАР, социал-демократлар\nПрезидент истеъфога чиқса, Толибон отишни тўхтатади


Эрон раҳбарининг ҳашаматли ҳаёти фото 18-10-2021, 22:11 | Zamin.uz\n21:02 / 20.01.2019\nЭрон раҳбарининг ҳашаматли ҳаёти... (фото)\nСайёд Али Ҳусайний Ҳумайний 1939 йил 17 июл куни Машҳадда озарбайжонликлар оиласида таваллуд топган. Унинг отаси ҳам, бобоси ҳам динга хизмат қилган. Ҳумайнийни ҳам ўсмир пайтида мадрасага беришди. 1957 йили Нажафга, орадан бир йил ўтиб ўз даврининг илоҳий шаҳарларидан бири Кумга кўчиб ўтган. Худди шу ерда у Рухолло Ҳумайний исмли одам билан танишиб қолган. Айнан ўша ёш Алида сиёсатга катта қизиқиш уйғота олган. Орадан ҳеч қанча ўтмай, Али — Ҳумайний мамлакатдаги шоҳ фаолиятига қарши мухолифатчилар ҳаракати аъзосига айланди.\nЭроннинг бўлғуси раҳбари шоҳга қарши норозилик акциялари, курашлар давомида Рухолло Ҳумайний билан камарбаста бўлди. Шу орада 5 марта қамалиб ҳам чиқди. Лекин курашишдан тўхтамади. 1979 йили Рухолло Ҳумайний ғалабага эришгач, Мажлис депутатига айланди. Маълум муддат Ислом инқилоби қўриқчилар қўмитасини ҳам бошқарди.\n(Оятилло Ҳумайний туя терисидан тикилган плашчларни хуш кўради. Халқ қаршисида аксар ҳолларда қора кийимда ҳозир бўлади. Лекин унинг коллекциясидаги қимматбаҳо кийимлар асосан оқ рангда)\n«ШОҲЛАРДАН ҲАМ БАДАВЛАТРОҚМАН…»\nУстози Руҳолло Ҳумайний ҳаёт пайтида давлат раҳбари сифатида камтарона ҳаёт тарзини кечириб, атиги 200 кв метр ҳажмдаги уйда яшаган бўлса, Али Ҳумайний Эрон раҳбари лавозимини эгаллагач, ҳажми 1200 кв метрли резиденцияга кўчиб ўтди.\nМиш-мишларга қараганда, бу резиденциянинг остида, 60 метр чуқурликда умумий майдони 5000 кв метр бункер бунёд этилган. Бункер Ҳумайнийни фавқулодда ядро ҳужумидан асраш учун мўлжалланган. Мухолифатчи кучларнинг айтишича, Ҳумайнийнинг оиласи Эроннинг турли бурчакларида жойлашган олтита ҳашаматли резиденциядан ҳам фойдаланади. Али Ҳумайнийга иккита сарой шоҳдан, яна бир сарой Эроннинг Америкадаги собиқ элчисидан мерос қолган.\nЭрон раҳбари Теҳрон ичкарисида ҳаракатланиши учун 17 та махсус ҳимояга эга автомобил хизмат қилади. Автомобилларнинг ҳар бири 400 000 доллардан баҳоланган. Ҳумайний ва унинг оиласи учун иккита «Boeing 707», бешта «Бизнес-Жет Falcon» ва бешта вертолёт ажратилган. Шахсий қўриқчиси 400 кишидан иборат. Яна 500 нафар тансоқчи оиласи хавфсизлиги учун жавоб беради.\nҲумайнийнинг шахсий бойлиги ҳақида ҳар хил баҳс-мунозаралар, фикрлар юради. Масалан, эронлик кинорежиссёр, сценарийчи, мухолифатчи Муҳсин Махмалбоф ўзининг 2009 йили чоп этган мақоласида Эрон раҳбарининг ҳисоб рақамида 30 миллиард доллар пули борлиги ҳақида тўхталган. Яна оиласи учун алоҳида 6 миллиард доллар маблағ ажратилганини ҳам айтиб ўтган.\nҲумайний айланма маблағи 96 миллиард долларга тенг бизнес-империяни бошқаради. Шу бизнес уни шоҳлардан ҳам бадавлатроқ шахсга айлантирган. Бойликларининг асосини эса ўзига тегишли «Setad» компанияси ташкил этади. Компаниянинг тўлиқ номи «Setad Ejraiye Farmane Hazrate Emam» (Имом буйруқларини адо этувчи Штаб) дир. Штаб 1989 йили Руҳолло Ҳумайний тарафидан ташкил этилган.\nҲумайний яна қимматбаҳо узуклар коллекционери сифатида ҳам машҳур. Халқ қаршисида ҳар сафар бармоқларига янгидан-янги узуклар таққан ҳолда пайдо бўлади.\nҲозир унга тегишли «Setad» компанияси нефт қазиб олиш, хусусий мулк олди-сотдиси, ҳомиладорликдан сақланиш учун мўлжалланган маҳсулотлар ишлаб чиқариш ва туяқушларни парваришлаш, кўпайтириш билан шуғулланади.\nҲумайнийнинг энг оғриқ жиҳатларидан бири коллекционерлик ҳисобланади. Айнан унинг коллекциясида чилим чекиш учун мўлжалланган трубкалар бор. Айтишларича, Али Ҳумайний 1981 йилги президентлик сайловларида ғолиб бўлгунга қадар сигарет чеккан. Аммо президент курсисини эгаллагач, сигарет чекиш давлат раҳбарининг обрўсига тўғри келмайди деган хаёлда трубкага ўтган. Ўшанда у билан бир вақтда ўша пайтдаги мамлакат бош вазири Ҳусайн Мусавий ҳам чекишни ташлаган экан.\nҲозир Оятилло Ҳумайнийнинг коллекциясида 200 хилга яқин трубкалар бор. Уларнинг умумий нархи 2 миллион доллардан кўпроқни ташкил этади.\nКоллекцияни яна қимматбаҳо тошлардан тайёрланган занжирлар ҳам безаб туради. Занжирлар жами 170 хил бўлиб, умумий баҳоси 1, 2 миллион долларга тенг. Энг қадимий занжирнинг ёши 170 да. Нархи эса 200 000 доллар.\nКоллекциянинг навбатдаги безаги қадимий узуклардир. Улар орасидаги энг қиммат узук нархи 500 000 доллар экан. Ўша узукларни Али ҳар гал халқ қаршисига чиққанда, сафарларга борганда тақади.\nЭрон раҳбари ҳимояланган автомобиллари кўплигига қарамай, тез-тез автобусда сайр қилишни хуш кўради.\nНиҳоят коллекциядаги яна бир безак отлар ҳисобланади. Экспертларнинг ҳисоб-китобларига кўра, Ҳумайнийга тегишли отларнинг умумий нархи 40 миллион долларга тенг. Энг қиммат оти эса 7 миллион доллар миқдорида белгиланган.\nИлгари Оятилло Ҳумайний тез-тез от минган ҳолда тоғ сайрига чиқиб турарди. Аммо 1999 йили отдан йиқилиши, 1981 йили суиқасд уюштиришлари сабабли қўли синиши натижасида эгарда ўтира олмайдиган бўлиб қолган. Шунинг учун ҳозир от миниб сайрга чиқишни йиғиштирган.\nБАЛИҚ ЕЙИЛАДИГАН КУН\n1981 йилги суиқасддан сўнг, қолаверса, ёши ҳам анчагина улғайиб, Оятилло Ҳумайний саломатлигига ҳам алоҳида эътибор қаратадиган бўлган. Ҳозирда 4 нафар врач доимий равишда навбатчилик қилади. Саёҳатга чиқса, мобил госпитал кузатуви остида бўлади. Бир госпитал автобусда, иккинчиси самолётда жойлашган.\nРасмий маълумотларга қараганда, кўп йил бурун врачлар маслаҳати билан Эрон раҳбари балиқ икраси истеъмол қиладиган бўлди. Кейинчалик бу президентнинг севимли таомига айланди. Икра Каспий денгизи соҳилида жойлашган Решт шаҳридан махсус олиб келинади. Раҳбарнинг икра истеъмолидаги хавфсизлиги учун маҳаллий мачит имоми Хайри Шерозий жавобгар этиб тайинланган. Дастурхонга тортишдан олдин икрага заҳар қўшилган-қўшилмаганини махсус ускуна ёрдамида текшириб олишади. Бу ускуна 500 000 доллар эвазига Америкадан келтирилган.\nЯнгиликлар » Спорт » Эрон раҳбарининг ҳашаматли ҳаёти... (фото)


АҚШда "Исломий давлат" гуруҳига алоқадорликда гумонланган ўзбекистонлик қўлга олинди\nАпрель ойида Нью Йоркда тўрт ўзбекистонлик қўлга олинган эди.\nАҚШ тергов идоралари Ўзбекистоннинг яна бир фуқаросини “Исломий давлат” гуруҳини қўллаб-қувватлаганлик айби билан ҳибсга олди.\nРейтерс агентлигининг хабар қилишича, федерал прокуратура 29 яшар Акмал Зокировга пайшанба куни айблов эълон қилган. Зокиров бундан аввал Нью Йоркнинг Бруклин мавзесида ҳибсга олинган уч ўзбекистонлик ва бир қозоғистонликнинг шериги сифатида кўрилмоқда. Ўзбекистон фуқаролари Дилҳаёт Қосимов, Аброр Ҳабибов, ва Абдурасул Жўрабоев ҳамда Қозоғистон фуқароси Аҳрор Саидаҳмедов апрель ойида АҚШ Фдерал тергов бюроси тарафидан қўлга олинган эди.\nЗокиров 11 июнь куни Бруклиндаги АҚШ федерал судига олиб келинди. Унинг айби судда исботланадиган тақдирда 30 йилгача қамоққа ҳукм этилиши мумкин.


«Олтин қалам – 2021» танловига – Jurnalist\nОлтин қалам -2021\n«Олтин қалам – 2021» танловига\nR S2021-03-19T14:17:17+05:0019 Mart, 2021|Олтин қалам|\nНавбаҳор туманлараро иқтисодий суди кимни алдамоқда?\nГарчи «плагиат» сўзи барча учун таниш жумла бўлмасада, бугунги интернет замонида кўпчилигимиз «плагиатлик касаллиги»га учраганимиз айни ҳақиқат. Лотинча “ўғрилайман” сўзидан олинган мазкур тушунча бошқаларнинг ижод маҳсулини ўзлаштириш демакдир.\nЯқинда «Дўстлик байроғи» газетасига Навбаҳор туманлараро иқтисодий судининг масъул ходими имзоси билан «Мурожаатнома — эзгулик ғояларига асосланган ҳужжат» номли мақола келиб тушди. Ушбу мақола матнига кўз югуртирар эканман, аввало жумлаларнинг силлиқ тузилганлигини муаллифнинг маҳоратига йўйдим. Мақолада Президентимизнинг 2020 йил 29 декабр санасида Олий Мажлисга Мурожаатномаси мазмун-моҳияти, хусусан суд органларига оид жиҳатлар ҳақида гап кетганди.\nМатнни ўқиб бўлгач, давлатимиз раҳбари Мурожаатномасидаги жумлаларни айнан кўчирилганми — йўқлигини текшириш мақсадида айрим гапларни тўлиғича интернетдан излаб кўрдим. Буни қарангки, биринчи изланган гап — сарлавҳа қандай бўлса худди шундай бир нечта матн кўринди.\nМазкур матнларни бирма-бир ўқиб чиқдим. Хусусан, www.hudud24.uz веб сайтида жорий йил 12 январ санасида юқоридаги сарлавҳа остида мақола жойлаштирилган, фақатгина сайтдаги материал давра суҳбати шаклида эди. Иккита матнни солиштирдим: не кўз билан кўрайки, Навбаҳор туманлараро иқтисодий суди мас’ули тақдим этган мақоланинг кириш жумласи ҳам, бутун матн ҳам, ҳатто хулоса ҳам веб сайтдан олинган экан! Биргина фарқ — шаклда ўзгариш бор, холос. Энг ачинарлиси, газетамизга тақдим қилинган мақолада бирорта янги фикр ҳам қўшилмаган!\nМақоланинг имзоланган томонига қарарканман, бу жойда қўл телефони рақами ҳам қайд этилганди. «Муаллиф» билан боғланиб, аввалига мақолани ким ёзиб бергани ҳақида сўрадим. «Муалллиф» даставвал матнни ўзи ёзганлигини рўкач қилди. Сўнгра мақоланинг интернетдан кўчирилгани хусусида аниқ фактлар келтирганимдан сўнг, «Кечирасиз, хатга қарангчи, ижрочиси ким экан?» деган ноўхшов саволларга ўтди…\nШу ўринда Жиноят кодексининг 149 моддасига кўра, тафаккур мулки объектига нисбатан муаллифлик ҳуқуқини ўзлаштириб олиш, ҳаммуаллифликка мажбурлаш, шунингдек, тафаккур мулк объектлари тўғрисидаги маълумотларни улар расман рўйхатдан ўтказилгунга ёки эълон қилингунга қадар муаллифнинг розилигисиз ошкор қилиш масаласига нисбатан жазо чоралари белгиланганлигини айтиб ўтмоқчимиз. Шунингдек, Фуқаролик қонунчилигида ҳам плагиат содир этган шахсга нисбатан кўриладиган чоралар қайд этилган.\nАлбатта, буларни биздан кўра суд идоралари вакиллари яхши билишади. Аммо бу тизимда ҳисобот учун газетага мақола чиқариш мақсадида ўзи ёзмаган ижод маҳсулини «ўзимники», дейдиган кишилар борлиги кишини таажжубга солади. Наҳотки фикрни бир эрга жамлаб, қоғоз қоралаб, ўз фаолияти бўйича «бир энлик» мақола ёзиб бериш шу қадар машаққатли бўлса?\n“Дўстлик байроғи” газетаси мухбири.\n(«Дўстлик байроғи» газетасининг 2021 йил, 3 март сонида эълон қилинган)\nO'rtacha baholar 2.8 / 5. Baholaganlar soni: 8\nOAV nomi va parolini kiriting!\n12 Aprel, 2021\n“ҚЎРҚМА” МУАЛЛИФИ БИЛАН УЧРАШУВ ЎТКАЗИЛДИ\nAprel 2021 (174)\n«Oltin Qalam» XV milliy mukofoti xalqaro nizomida o‘zgarishlar kutilmoqda\nOltin qalam audio


«Кўк кит» муаллифи учун жуда ҳам енгил жазо тайинланди\nKo'rildi: 2573 Qo'shildi: 20-07-17\n18 июлда Санкт-Петербург шаҳар суди матбуот хизмати маълум қилишича, «кўк кит» ва бошқа номлардаги «ўлим гуруҳлари» асосчиси ҳамда бошқарувчиси Филипп Будейкин (Филипп Лис) иши бўйича тергов ҳужжатлари Тюмен вилоятининг Тобольский район суди томонидан кўриб чиқилган.\nСудда Будейкин ўз айбига тўлиқ иқрор бўлган ва қилган жиноятидан афсусда эканини айтган.\nТергов натижаларига кўра, 2016 йилнинг май-апрел ойларидан бошлаб Будейкин Москва ҳамда Подмосковьеда туриб «ВКонтакте» ижтимоий тармоғида ўсмирларни ўз жонига қасд қилишга ундайди.\nУларнинг орасида астраханлик 15 ёшли мактаб ўқувчиси ҳам бўлган. Бу қиз ҳуқуқни муҳофаза қилиш идоралари ходимларининг саъй-ҳаракатлари билан омон қолган ва Филиппнинг шахсини аниқлашга ёрдам берган. Шунингдек, Лиснинг ўйлаб топган топшириқлари асосида Тюмен вилоятидан бўлган яна бир мактаб ўқувчиси ҳам ўз жонига қасд қилишга уринади, бироқ шифокорлар томонидан унинг ҳаёти сақлаб қолинади.\nФилипп Будейкин ўйлаб топган, топшириқлардан иборат бўлган «ўйин» қисқа фурсат ичида Россия ҳудудида оммалашиб, кўплаб мактаб ўқувчиларининг ўлимига сабаб бўлган. Маълумотларга кўра, 2017 йилнинг бошида Россияда «ўлим гуруҳлари» сони 16 мингтага етади.\nФилипп Лис 2016 йилнинг ноябрида Подмосковье ҳудудида қўлга олинган ва «ўлим гуруҳлари»нинг муаллифи сифатида қамоққа олинган.\nҲозиргача унга 15 нафар ўсмирни ўз жонига қасд қилишга ундаш айблови қўйилган. Бу ўсмирларнинг барчаси «кўк кит» боис ҳаётдан кўз юмган. Шунингдек, яна 5 нафар қурбонларнинг ўлими билан боғлиқ ҳолатга ойдинлик киритилмаган.\nСуд бу қилган жиноий ҳаракатлари учун Филипп Будейкинни 3 йил ва 4 ойга ахлоқ тузатиш колониясига жўнатиш ҳақида ҳукм чиқарди.\nБу қарор россияликлар томонидан ижтимоий тармоқларда кенг муҳокама қилинмоқда. Фойдаланувчиларнинг фикрича, 15 та ўсмирнинг ҳаётига зомин бўлган одамга бундай жазо берилиши адолатсизлик.


Ҳикматнома | Страница 110 из 113 | www.ziyouz.uz\nБош саҳифа Ҳикматнома (110)\nДунёни ўзгартирган нутқлар (5)\nИбратли ҳикоятлар (302)\nКун ҳикмати (52)\nНобель маърузалари (9)\nБериб яхши кўрингунча, Бермай ёмон кўрин. Бетаъманинг боши баланд. Беҳуда олқишлаган дўст эмас. Гадо гадодан уялар. Димоғдорга бир гап оз, Икки гап кўп. Ёвга ялинма — жонингни олар, Довга ялинма — молингни олар. Замонасозлик — масхарабозлик. Ичак-қорин гўшт бўлмас, Лаганбардор давоми…\n«Балли» дедим — банд бўлдим. Болада гина бўлмас. Бошлиқ тўра бўлса, Лаганбардор кўпаяр. Боғингда ўригинг бор, Саломинг-алигинг бор. Буғдой нонинг бўлмаса ҳам, Очиқ юзинг бўлсин. Гоҳ — пирдан, гоҳ — муриддан. Гўшт суяксиз бўлмас, Шоли — курмаксиз. Давлат келса, йўл давоми…\nАндишанинг оти — қўрқоқ. Андишанинг отини қўрқоқ қўйма. Беобрў билан бел боғлама, Бекорга қадринг кетар. Бир пул бериб йиғлатдим, Минг пул бериб юпатдим. Биров бураб гапирар, Биров қараб гапирар. Борар ерингга тош отма. Бўрини аясанг, сени талар. Гадо аразласа, тўрвасига давоми…\nАввал — нон, кейин инъом. Аввал ўз айбингни бил, Сўнгра бошқадан кул. Аввал ўзингга боқ, Сўнгра ноғора қоқ. Аввал ўйла, кейин сўйла. Азадорни тўйга зўрлама. Ана-мана дегунча, Яхши-ёмонни билгин. Англамай гапирган оғримай ўлар. Аравани от олдига чиқариб бўлмас. Арзимаса арзонга давоми…\nАжал етмай, чивин ўлмас. Ажали етган сичқон Мушукка ғамза қилар. Аламзаданинг тили заҳар. Алас-аласга ўт керак. Аравани от эмас, арпа тортар. Аразлаган болага ош тотли. Бермас қизнинг қалини кўп. Бесабаб оёққа тикан кирмас. Бир кунликка ҳам равот керак, Минг кунликка давоми…\nАмали йўқ сўфидан, Тухуми йўқ товуқ яхши. Арпанинг дони бўлгунча, Буғдойнинг сомони бўл. Баракаҳ қўлнинг сўйган чумчуғи ҳам қўй бўлади. Бахмал кийдим — эгнимда йўқ, Палов едим — оғзимда йўқ. Бефойда кундадан ўтин яхши. Бўрдоқи ейман десанг, Қизингни қассобга бер. давоми…\nАйрон ичган қутулар, Челак ялаган тутилар. Аллоп ун ялар, Қассоб — қон. Аразчига олти таёқ. Ариқни кимлар қазир, Сувини кимлар ичар. Балиқ еган «сув-сув» дер, Қўш ҳайдаган «чув-чув» дер. Бер, деди субҳон, Бериб солди султон. Берма, деди субҳон, Нимани берсин давоми…\nАёл сўм қилар, эркак — чақа. Асал десанг, бир кемир, Қўл тиқсанг, икки кемир. Бир бошоқ дон — Бир сават нон. Бирин-бирин минг бўлар, Тома-тома кўл бўлар. Бия, топиб беради туя. Бозори яқин бойимас. Бойлик ушоқдан йиғилар. Бугун едим — давоми…\nАйниган бўлса ҳам, бутун бўлсин. Чириган бўлса ҳам ўтин бўлсин. Арпа экиб, буғдой кутма. Арпа эккан арпа олар, Буғдой эккан — буғдой. Бозордаги ботмон қуйруқ, Тарозига тортган қуйруқ. Бойга келин бўлгунча, Камбағалга қиз бўл. Буғдой бўлса, ўлчов топилар. Бўлса — давоми…\nБоши оғримаганнинг худо билан нима иши бор. Бузоқ сомонхонани бўшатар, Бола — нонхонани. Бурунни сассиқ деб кесиб бўлмас. Бўрини кўрса, овул ити бирлашар. Бўрининг қулоғи — овда. Гадога оқ халта ҳам бир, кўк халта ҳам. Дунёнинг кераклигини бозорда билдим, Охиратнинг давоми…\n110-саҳифа. Жами: 113Боши«104105106107108109110111112113»


Ғузорда коронавирусдан вафот этган фуқарони қабул...\n02.07.2020 15:59 0 4893\nКуни кеча, Соғлиқни сақлаш вазирлиги Қашқадарё вилояти Ғузор туманида яшовчи 64 ёшли С.Ҳ. ўткир юрак-қон томир ва нафас етишмовчилигидан вафот этгани ҳақида хабар берган эди.\nУнда қайд этилганидек, 29 июнь куни аҳволи оғирлашганлиги сабабли шифокорга кеч мурожаат қилгач, Ғузор туман тиббиёт бирлашмаси реанимация бўлимига икки томонлама ўткир пневмония оғир даражаси, юрак ва нафас етишмовчилиги ва қандли диабет оғир кечиши ташхиси билан ётқизилган. Мутахассислар томонидан стандартлар асосида кўрсатилган реанимацион муолажаларига қарамасдан, бемор вафот этган.\nБугун ижтимоий тармоқларда Ғузор туман тиббиёт бирлашмасига қарашли шошилинч тез тиббий ёрдам ва жонлантириш бўлимида ишловчи тиббиёт ходимлари томонидан мурожаатлар тарқалди.\n«Nasafnews» хабарига кўра, видеомурожаат йўллаган тиббиёт ходимлари карантинда сақланаётганларга яратилган шароитлар қониқарсиз эканини маълум қилишган. Қайд этилишича, айни пайтда 20 нафарга яқин тиббиёт ходимлари шифохонада карантинда қолишмоқда.\nМазкур бўлим шифокори коронавирус аломатлари бор бемор нега юқумли касалликлар шифохонаси эмас, айнан жонлантириш бўлимига олиб келинганлигидан ҳайронлигини билдирган.\nАйни пайтда карантинда сақланаётган шифокорларга шароит етишмаслиги, ҳатто қўл ювишга ҳам шароит йўқлиги айтилмоқда.\n— Ҳовуздан сув олишга қўрқиб қолганмиз. Тиббий ниқоб, қўлқоп, бирламчи дори воситалари етишмайди. Ўзимиз вирус ўчоғида турибмиз. Аммо шароит бўлмаса, қандай вирусдан ҳимояланамиз, – деган шифокорлардан бири.\nМаълум қилинишича, марҳумнинг акаси ва турмуш ўртоғига ҳам коронавирус юққани эҳтимоли юқори. Ҳозирда улар бўлимдан вилоят юқумли касалликлар шифохонасига юборилган.\nшифохона шифокорлар Ғузор карантин


Ҳар бир киши амалга ошириши лозим бўлган 7 хато » Скачать музыку бесплатно новинки музыки 2016-2017\n“Беайб Парвардигор”, ҳамма ҳам хато қилади, бундан қочиб қутулиб бўлмайди. Охири пуч хатти-ҳаракатлар келгусида қанчалик оғриқ ва афсус-надоматлар келтириши муҳим эмас. Чунки уларнинг барчаси охир-оқибат ривожланишга олиб келади, ахир хатолардан барибир қандайдир хулоса чиқарамиз! Аслини олганда, баъзи адашувлар шахс камолоти учун жуда керак. Улардан чўчимаслик зарур. Яхшиси, уларга ёш ва ҳеч нарсадан чўчимайдиган пайтингизда рўй бергани маъқул, худди болаликда сувчечак билан оғриган каби: катта ёшда бу хавфли касалликка йўлиқишдан худо асрасин. Биз қачондир ўзимиз йўл қўйган ва дарҳақиқат яхши томонга ўзгаришимизга ёрдам берган хатолар рўйхатини тузишга қарор қилдик. Яна бир текшириб кўринг - мабодо бирор камчилик қолиб кетмадимикин... Айбдор ахтариш “Муваффақиятсизликларда биринчи галда ўзини айблаш керак”, деган гапни кўп эшитганмиз. Ва бу тўғри. Аммо ҳаётда бир марта бўлса-да, бунга йўл қўйиб, кимнидир айблаб кўринг. Бу қандай зарарли ва ғирт бефойда иш билан машғул бўлаётганингизни тезроқ тушуниб етиш ҳамда бошқа ҳеч қачон бундай бемазагарчиликка қўл урмаслигингизда ёрдам беради. Таваккал қилиш Шахсий ҳаётдан тортиб, карьера борасида ҳам таваккал қилиш кўпчилигимиз учун ўйлаб топиш мумкин бўлган энг катта хатодек туюлади. Аслида эса буни керак бўлса ҳар бир киши бошидан ўтказиши зарур. Аввало, бу нарса моҳиятни очиб беради: сиз ниҳоят ҳар қандай таваккалчиликка қодир эканлигингизга ўзингиз ишонч ҳосил қиласиз. Қолаверса, бу сизни ақллироқ ва хотиржамроқ қиладиган энг муҳим ҳаётий тажриба. Таваккал қилишдан чўчиманг, ҳеч нарсага уринмай кун ўтказишдан ёмони йўқ, ишонаверинг. Узил-кесил воз кечиш Умрингизда бир бор шундай қилиб кўринг. Мулоҳазакорлик, хушмуомалалилик, бошқаларнинг фикри билан ҳисоблашиш деган нарсаларни бир четга суриб қўйинг: шу одамнинг турқу тароватини кўргингиз йўқми? Воз кечинг, тамом-вассалом. Қўрқманг, осмон узилиб, ерга тушмайди. Орттирилган тажриба келгусида шундай вазият рўй бергудек бўлса, ундан бошни баланд кўтариб чиқиб кетиш имконини беради. Кўнгилдагидек иш эмас Арзимаган ойликка ғирт аҳмоқона жойда ишлаш? Ҳа, албатта. Ҳаётда ўз ўрнини билиш, вақти ва ўз билимларини теран баҳолаш учун керакли тажриба. Бошқа жойга ишга жойлашиш учун суҳбатдан ўтишда ўзингизга ишончингиз баландроқ бўлади, бу эса тузукроқ лавозимга даъво қилишингизда асқотади. Тушкунлик Инкор этмаймиз, бир қарашда оддий бўлмаган маслаҳат. Бироқ энг қуйини бир бор кўрмасдан чўққини кўзлаш анча мушкул масала. Жоан Роулинг Гарри Потер ҳақидаги китобларини ёзгунга қадар оддий уй бекаси эди: болага қаров, маблағ, иш ва келажакнинг йўқлиги. Адиба ўз интервьюларида фақатгина иложсиз вазият уни роман ёзишга ўтиришга мажбур қилганини тан олган. Тушкунликдан қўрқманг: тиниб олганидан кейин бу тўлқин сизни янги интилишлар соҳилига чиқариб ташлайди. Бунга лойиқ бўлмаган инсонга кўнгил қўйиш Деярли аксарият одамлар бу босқични босиб ўтишади ва кўп вақтларини афсусланиш ва пушаймонлик билан ўтказишади: эҳ, ҳаётимнинг энг зўр йилларини кўкка совурдим! Тажрибага, биродар, тажрибага. Икки-уч адашув сизни нишонни аниқ мўлжалга ола биладиган энг моҳир мерганга. Шундай экан, сизга феъл-атвори зид бўлган инсонга кўнгил қўйишдан чўчиманг. Ҳеч бўлмаганда, бир умрга татигулик ҳиссиётларга эга бўлишингиз аниқ. Ҳаммасини тўкиб солиш Вазминлик, мулойимлик, атрофдагиларга доимий эътиборнинг акс томонлари ҳам бўлиши мумкин. Ҳеч йўқ умрингизда бир марта инсоннинг юзига у ҳақда нима деб ўйлашингизни айтишга имкон топинг. Нима бўлса бўлар, жиллақурса, ичингизни бўшатиб оласиз! Manba: xabardor.uz


1 январдан бош вазир ўринбосарлари, вазирлар ҳамда ҳокимлар мулк ва даромадларини декларация қилади » Ўзбекистон янгиликлари – Zamin.uz\n12 октябрь 2019, 07:41\nЎзбекистон Республикаси норматив-ҳуқуқий ҳужжатлар лойиҳалари муҳокамаси порталига Ўзбекистон Президентининг «Давлат хизматчилари айрим тоифаларининг мол-мулкини, даромадлари ва харажатларини декларациялаш ва зарур техник инфратузилмани босқичма-босқич жорий этиш тўғрисида»ги қарори лойиҳаси жойлаштирилди. Лойиҳа Бандлик ва меҳнат муносабатлари вазирлиги томонидан ишлаб чиқилган.\nҲужжатга кўра, 2020 йилнинг 1 январидан бошлаб Ўзбекистонда давлат хизматчилари айрим тоифаларининг, шунингдек уларнинг оила аъзоларининг (ота-оналари, турмуш ўртоғи ва фарзандлари, шу жумладан, фарзандликка олинган оила аъзолари) мол-мулки, даромадлари ва харажатлари ҳар йиллик декларациялаш йўли билан назоратга олиниши режалаштирилмоқда.\nДекларация давлат хизматчисининг электрон рақамли имзоси билан тасдиқланган электрон шаклда топширилади. Қайд этилишича, декларацияда кўрсатилган маълумотлар махфий ҳисобланади ва «Шахсга доир маълумотлар тўғрисида»ги қонун билан ҳимоя қилинади.\nБош прокуратура ҳузуридаги иқтисодий жиноятларга қарши курашиш департаментига декларацияларда ахборотнинг ишончлилиги ва тўлиқлигини танлаб назорат қилиш ҳуқуқини бериш режалаштирилган. Давлат солиқ қўмитаси давлат хизматчилари ва уларнинг оила аъзоларининг даромадлари, мол-мулки ва харажатлари тўғрисидаги маълумотларни ўз ичига олган маълумотлар базасининг оператори вазифасини бажаради.\n«Давлат хизматчилари томонидан даромад, мол-мулк ва харажатлар тўғрисидаги декларацияни тақдим этмаслик, ёхуд улар томонидан мол-мулк, даромад ва харажатлар тўғрисида тўлиқ ёки ноаниқ маълумотларни тақдим этиш, агар бундай маълумотларни тақдим этиш мажбурий бўлса, у билан меҳнат шартномасини бекор қилиш ёки ишга қабул қилишни рад этиш учун асос бўлиб хизмат қилади», дейилади ҳужжат лойиҳасида.\n2020 йилдан даромад ва мол-мулкини кимлар декларациялаши керак:\n1. Олий Мажлис Қонунчилик палатаси спикери, Сенати раиси, уларнинг биринчи ва бошқа ўринбосарлари;\n2. Бош вазирнинг биринчи ўринбосари ва бошқа ўринбосарлари, бош вазир ўринбосарлари маслаҳатчилари;\n3. Ҳисоб палатаси, Марказий сайлов комиссияси, Марказий банк раислари ҳамда уларнинг биринчи ва бошқа ўринбосарлари;\n4. Вазирлар (давлат қўмиталари раислари, республика давлат бошқарув органларининг биринчи раҳбарлари), уларнинг биринчи ва бошқа ўринбосарлари;\n5. Давлат бошқаруви органларининг ҳудудий бошқармалари бошлиқлари, уларнинг биринчи ва бошқа ўринбосарлари;\n6. Қорақалпоғистон Республикаси Вазирлар Кенгаши раиси, вилоятлар, туманлар ва шаҳарлар ҳокимлари ҳамда уларнинг биринчи ва бошқа ўринбосарлари;\n7. Президент маъмурияти, Қонунчилик палатаси ва Сенат девони, Вазирлар Маҳкамаси ижро этувчи аппаратининг айрим мансабдор шахслари;\n8. Прокуратура органлари ходимлари, давлат хавфсизлик хизмати ходимлари, миллий гвардия, ички ишлар органлари ходимлари;\n9. Устав фондида давлат улуши 50 фоиздан ортиқ бўлган давлат корхоналари ва акциядорлик компаниялари (жамиятлари) раҳбарлари, шунингдек, уларнинг ўринбосарлари.\n1. Вазирлик ва идораларнинг таркибий бўлинмалари бошлиқлари, шунингдек уларнинг ўринбосарлари;\n2. Қонунчилик палатаси ва Сенат аппаратларининг таркибий бўлинмалари раҳбарлари;\n3. Вилоят, туман ва шаҳар ҳокимлари аппаратларининг таркибий бўлинмалари раҳбарлари;\n4. Устав фондида давлат улуши 50 фоиздан ортиқ бўлган давлат корхоналари ва акциядорлик компаниялари (жамиятлари) таркибий бўлинмалари раҳбарлари, шунингдек, уларнинг ўринбосарлари.\n1. Ишлаб чиқариш, техник ва хизмат кўрсатувчи ходимлардан ташқари давлат бошқаруви органлари ва маҳаллий ижро ҳокимияти органларининг бошқа ходимлари;\n2. Устав фондида давлат улуши 50 фоиздан ортиқ бўлган давлат корхоналари ва акциядорлик компаниялари (жамиятлари) Марказий бошқарув органларининг бошқарув ходимлари;\n3. Бюджет ташкилотлари раҳбарлари ва уларнинг ўринбосарлари.\nЯнгиликлар » Жамият » 1 январдан бош вазир ўринбосарлари, вазирлар ҳамда ҳокимлар мулк ва даромадларини декларация қилади\n15:53 Янги қонун лойиҳаси: давлат хизматчилари даромадлари ва харажатлари тўғрисида ҳисобот беради


Фарҳодлар омон бўлсин! – Сурхон тонги\nБош саҳифа / Жамият / Фарҳодлар омон бўлсин!\nФарҳодлар омон бўлсин!\nМай 11, 2018\tЖамият Изоҳ қолдириш 762 Кўрилди\nМактабимиз ҳовлисида собиқ ўқувчимиз Фарҳод Абдуллаевнинг порлоқ хотирасига қўйилган бюст атрофи ҳар куни ўқувчилар билан гавжум.\nҚатъият, ўктамлик ва садоқат зоҳир бўлган қаҳрамон қиёфасига боқаётган ёшларимизнинг қалбида ифтихор туйғулари уйғонмоқда. Болалик, ўқувчилик йилларида ҳарбий бўлишни орзу қилган Фарҳод Абдуллаевнинг тинчлигимиз, чегараларимиз дахлсизлигини сақлашда кўрсатган жасорати ҳануз тиллардан тушмайди. У 2000 йил Сариосиё тумани тоғли ҳудудларида террорчиларга қарши олиб борилган жангларда аждодларимизга хос мардлик намунасини кўрсатиб, жон фидо этди. Фарҳод Абдлуллаев “Жасорат” медали билан тақдирланиб, унинг номи Ватанига содиқ ўғлонлар қаторида эътироф этилди.\nМард ва жасур ўғлонимиз Фарҳод Абдуллаевнинг Ватан олдидаги хизматлари унут бўлмайди. Унинг ибратли ҳаёти ўқувчи-ёшларимиз учун юксак ватанпарварлик намунаси бўлиб хизмат қилмоқда. Мактабимиз Фарҳодига ўрнатилган бюст нафақат уни камолга етказган ота-онаси, балки биз устозларнинг ҳам қалбимизни осмон қадар юксалтирди.\nЙиллар ўтиб, оғриқлар битар, аммо ўтганлар ёди, қалбларда абадий яшайди. Оламда тинчлик барқарор бўлиб, фарзандларимизнинг тараққиёт йўлидаги жасорати билан ҳам фахр этайлик.\nТермиз шаҳридаги 12-умумтаълим\nОлдинги Асло уруш бўлмасин!\nКасбидан эъзоз топиб…


Доктор Гелльштерн ўзининг "Жиноятчиларнинг татуировкалари" деган асарида, "татуировка" сўзининг келиб чиқишини гапириб, бу сўзни денгизчи Кук Гаити оролларидан олиб келганини айтади. Гаити оролининг аҳолиси ҳар хил баҳоналарни сабаб қилиб ўз таналарига тату чиздирар экан.\nПрофессор Рикканинг хабар беришича, европаликлар орасида тату ҳақидаги илк хабарлар XVIII аср бошларига тўғри келар экан. Ўшанда бозорларда танасига чизилган татуировкаларни кўрсатиб пул топмоқчи бўлган одамлар пайдо бўлган экан.\nЎшандан бери татуировкалар жуда тез тарқалиб кетди, айниқса денгизчилар орасида, сўнг жиноят оламида кенг тарқалди.\nМаънавий ногирон бўлган одамлар, жиноятчилар орасида татуировкалар жуда оммалашиб кетди.\nРасм, ёзувлар ва уларнинг танадаги жойлашган жойига қараб ҳуқуқни ҳимоя қилувчи орган ҳодимлари жиноятчининг қайси жиноятларга кўпроқ мойил эканини тезда билиб олишлари мумкин.\nТатуировкалар ёрдамида жиноят ишлари фош этилгани ҳам қайд этилган.\nЗамонамизда татуировкалар модага айланди, маданий ҳаётнинг бир тури намоён бўлмоқда. Бу иллат қандайдир заруратдан эмас, билакс куннинг нафсу ҳавосидан келиб чиққан.\nМоданинг психологик асоси инстинктив, онгли иродага унчалик боғлиқ бўлмаган ҳамда доим ўзгариб турадиган подаликнинг бир кўринишидир... (Энциклопедик луғат)\nМода - тарихнинг айни давридаги яшаш тарзидир. Унинг ҳар бир инсон ва ҳаётнинг ҳар бир соҳасига алоқаси бор - пошнадан тортиб адабиётгача, муаттар ҳиддан меъморчиликкача.\nБироқ, ҳар бир мода деган нарса саломатликка фойдаси бор дегани эмас. Мода деб айтилган баъзи қизиқишлар ҳаёт учун зарарли, ҳатто хавфли бўлиши мумкин.\nЖамиятда, айниқса ёшлар орасида турли хил стилда тату чизиш одатга айланди: боди-арт (рангли татуировка) ва оддий татуировка.\nАгар татуировкага тегишли психология ҳақида гап очиладиган бўлса, бу ерда татуировкачининг руҳияти алоҳида диққатга сазовордир. У ҳар бир ишида ўзини намоён қилади.\nҲар бир халқнинг асрлар давомида шаклланган ўзига хос символикаси, яъни рамзий белгилари бўлади. Улар билан танишиб чиқиш фойдадан ҳоли эмас.\nСаломатлик учун хатар\nБироқ, танага бунга ўхшаш ишловлар бериш саломатлик учун хатар туғдириши мумкин: оддий инфекциядан то ҳаёт учун жиддий бўлган касалликларгача. Шунинг учун тату қилаётганлар бу ишлари билан саломатликларига нечоғли хавф солаётганлари ҳақида бир ўйлаб қўйишлари керак бўлади.\nҲозир татуировкаларни махсус ускуналар билан чизишади, уларнинг иши ҳудди тикув машинасининг ишига ўхшаб кетади. Чизилаётган расм ёки ёзувга қараб бу иш бир неча соат давом этиши мумкин ва оз миқдорда қон кетади. Чиздирилаётган жойига қараб татуировка чизиш оғриқли ёки оғриқсиз кечиши мумкин.\nТатуировка чизилишида инфекция тушмаган тақдирда ҳам, айниқса қизил рангли модда қўлланилса, аллергия реакцияси содир бўлиши ёки терига зарар қилиш бошқа бир касалликни келтириб чиқариши мумкин.\nҲолбуки, хорижий шифокорларнинг таъкидлашича, тату чиздириш жиддий оқибатларга олиб келиши мумкин экан. Татуажчилар ўз мижозларига қоқшол, сил ва хатто ОИТС касалликларини юқтириб қўйгани маълум.\nҲамда инфекцион касалликларнинг олдини олиш ва назорат қилиш давлат марказларининг (АҚШ) маълумотларига кўра, татуировка чиздириш импетиго ёки дерматит деб номланган тери инфекцияси касаллигини келтириб чиқариши мумкин.\nКўпинча, вақт ўтиши билан терига туширилган расм ости ёки унинг атрофида экзема пайдо бўлади. Бундай касалларни касалхонага ётқизишади. Бунга бўёқдаги парафениленодиаминлар сабаб экан, бу модда косметика саноатида оз миқдорда фойдаланишга рухсат этилган. Айниқса, қора ранг билан чиздирганлар кўпроқ зарар кўришлари мумкин.\nЯна зарарлардан бири тиртиқ бўлиб қолиши.\nСўнгги йилларда Америка Қўшма Штатларида татуировкаларнинг инсон саломатлигига келтираётган зарари кўпайиб кетганидан, ҳукумат вазиятни назорат қилишга ҳаракат қилмоқда.\n1961 йил жуда кўп штатларда татуировка чиздиришга чекловлар жорий қилинди. Ўшанда татуировкалар чиздириш жараёнида гепатит билан хасталанганлар жуда кўпайиб кетган эди.\n2003 йили АҚШ ҳарбий-денгиз флотида хизмат қилувчиларга бош ва бўйинга татуировка қилиш тақиқланди, кимнинг татуси бўлса, уни йўқ қилиш тавсия этилди.\nАйни вақт Осиё ва Африкадан келтирилаётган вақтинча татуировка қилиш учун ишлатиладиган хнани ҳам АҚШга олиб кириш тақиқланган. Америкада хна сочни бўяш учунгина рухсат этилган бўлиб, тату-салонларда улардан фойдаланиш тақиқланади ва қонунан жавобгарликка тортилиши мумкин.\nАйтмоқчи, Америка қон банклари ассоциацияси ва Америка Қизил Хоч ташкилоти татуировка қилган донарлардан бир йил ичида қон қабул қилмайди. Айни шу давр ичида ушбу зарарли иллатнинг салбий жиҳатлари ўзини намоён қилади.\nТатуриовка қилишдан олдин яхшилаб яна бир бор ўйлаб кўринг!\nАллергиянгиз бўлса, асло мумкин эмас, ёки терингиз ҳаддан зиёд сезгир бўласа ҳам. Яна шуни билингки, татуаж қилиш жараёни жуда оғриқлидир, чунки расм солиш терига игна санчиш билан амалга оширилади. Сўнг чиздирилган расмни ўчирмоқчи бўлсангиз, кўп холатда танада чандиқ ва тиртиқлар қолади.\nСўнгги вақтларда хна бўёқлари билан солинадиган татуировкалар ҳам кенг тарқалди. Бу ерда хнанинг ўзи эмас, балки унинг таркибига қўшиладиган бўёқ жуда хавфлидир.\nБўёқ таркибида жуда кучли аллерген модда бўлиб, бутун умр мабойнида қуёш нуридан сақлаш кремлари, оғриқни қолдирувчи таблеткаларга аллергия қўзиши мумкин. Иммунитет тизимига таъсир қилиши ва бошқа инфекцион касалликларни юқтириб олиш хавфи туғилади. Бўёқдаги моддалар лимфа томирлари орқали лимфа тугунчаларига тушиб, унинг ишини издан чиқаради, бу эса ўз навбатида иммун тизимига салбий таъсир қилади.\nТатуировкаларни ўчириш енгиллик олиб келмайди, чунки лимфа тугунчаларига тушган бўёқ моддалари ўзининг қора ишларини бажариб бўлган бўлади. Оқибат, лимфа тугунчалар бегона ва касаллик келтириб чиқарувчи нарсаларга тўлиқ қаршилик кўрсата олмай қолади ҳамда турли хил бактерия ва вирусларга қарши антижисм ишлаб чиқармай қўяди.\nШундай экан, саломатликни таҳликага қўйиш шартмикан? Чунки йиллар ўтиб, чиздирган расм учун пушаймон бўларсиз ва вақт ўтиши билан терингиз ҳам осилиб қолади, бир вақтлар кўзингизга чиройли кўринган расм ҳам осилиб хунук бўлиб қолади. Гўзаллик тимсоли балки бошқа тарафдадир, шу ҳақида ҳам ўйлаб кўринг... Мода эса, тез ўзгариб турадиган нарсадир.\nСавол: Ёшларимиз орасида баданларига турли нақш ва ёзувлар тушириш (татуировка) тобора урфга кириб боряпти. Йигитлар у ёқда қолиб, қизларимиз ҳам юз ва баданларига турли шакл ва холларни туширишяпти. Бундай ишларга шариат рухсат берадими?\nМаълумки, Исломдан олдинги жоҳилият даврида аёллар ўртасида гўзал кўриниш, сохта чиройга эга бўлиш учун турли усуллар урфда эди. Шулар қаторида “вашм” – ясама хол қўйиш ҳам авж олган эди. Аёллар сохта чирой иштиёқида ўзларининг соғ баданларини игна билан тештириб қон чиқаришар, жароҳат ўрнига сурма ёки шунга ўхшаш бирор модда сепиб, ясама хол ёки турли белгилар қилишар эди. Буни амалга оширадиган уста аёллар бор эди. Ким сохта хол қўйдирмоқчи бўлса, ўшаларга мурожаат қиларди. Ислом улама соч тақиш, юзларни ўзгартириш, тишлар орасини очиш ва баданга хол ёки бошқа шаклларни тушириш каби номаъқул ишларни ҳаром қилди (Аллоҳ билувчидир).\nMore in this category: « Рамазонда соғлиқни авайлаш бўйича маслаҳатлар Алвидо, холестерин! »